Oldingi maqola ҚУРОЛЛИ КУЧЛАРИМИЗ - МАМЛАКАТИМИЗ БАРҚАРОРЛИГИ ВА ТАРАҚҚИЁТИНИНГ МУСТАҲКАМ КАФОЛАТИДИР\nKeyingi maqola ЗАМОНАВИЙ ДАВЛАТЧИЛИГИМИЗ ТАРИХИДА УЛКАН ЎЗГАРИШ ЯСАГАН ВОҚЕА\nЎзбекистон Республикаси Президенти томонидан биринчи марта мамлакатимиз парламенти - Олий Мажлисга Мурожаатнома тақдим этилмоқда.\nБу борада "Халқ билан мулоқот ва инсон манфаатлари йили" Давлат дастурида белгиланган чора-тадбирларни амалга ошириш муҳим қадам бўлди, десак, айни ҳақиқат бўлади.\nБиз мамлакат ҳаётига доир ҳар бир қарорни халқимиз билан маслаҳатлашиб, бевосита мулоқот асосида қабул қилмоқдамиз. "Халқ давлат идораларига эмас, балки давлат идоралари халқимизга хизмат қилиши керак" деган ғоя бу борада фаолиятимиз мезонига айланмоқда.\nЖорий йилда Ўзбекистон ёшлар иттифоқини ташкил этиш, Хотин-қизлар қўмитаси, "Маҳалла" ва "Нуроний" жамғармалари ишини янада фаоллаштириш бўйича аниқ чора-тадбирлар амалга оширилди.\nҲозирги вақтда Олмалиқ кон-металлургия комбинати томонидан "Ёшлик - 1", "Ёшлик - 2" конларини ўзлаштиришга киришилди. Сардоба, Марказий Фарғона ва Тўпаланг сув омборларини қуриш бўйича ишлар жадал олиб борилмоқда. Бу йирик иншоотлар ҳам, ҳеч шубҳасиз, мамлакатимиз иқтисодий ҳаётида муҳим воқеа бўлади.\nФарғона - Марғилон йўналишидаги темир йўл тармоғи айни пайтда электрлаштирилмоқда.\nЯна бир йирик объект - Қандим газни қайта ишлаш комплекси ишга туширилиши ҳисобидан 2018 йилда қўшимча равишда 4 миллиард 100 миллион куб метр табиий газни қайта ишлаш, 67 минг тоннадан зиёд конденсат, 106 минг тоннадан ортиқ олтингугурт ишлаб чиқариш имкони яратилади.\nЎзбекистон иқтисодиётининг локомотивларидан бири бўлган Муборак газни қайта ишлаш заводида келгуси йили қўшимча равишда 6 миллиард куб метр табиий газни олтингугуртдан тозалайдиган блоклар тўлиқ фаолият бошлайди. Шулар қаторида "Ўзагротех-саноатхолдинг" акциядорлик жамиятида янги йилда 5 мингдан кўпроқ замонавий тракторлар, мингдан зиёд пахта териш машинаси ва 2 мингдан ортиқ прицеплар ишлаб чиқариш йўлга қўйилади.\nШуни алоҳида таъкидлаш ўринлики, биз кейинги 25 йил давомида биринчи марта аҳоли учун арзон, барча қулайликларга эга бўлган кўп қаватли уй-жойлар қуришни бошладик. 2017 йилнинг ўзида 800 минг квадрат метрдан зиёд ана шундай уй-жойлар қуриб фойдаланишга топширилди. Биргина Тошкент шаҳрининг ўзида жорий йилда 420 минг квадрат метр кўп қаватли уй-жой фонди фойдаланишга топширилди. Бу ўтган йилга нисбатан қарийб 3 баробар кўпдир.\nЮртимиздаги ижодий уюшмаларнинг ижтимоий ҳаётимиздаги ўрни ва нуфузини ошириш, моддий-техник базасини мустаҳкамлаш мақсадида Ўзбекистон ижодкорларини қўллаб-қувватлаш "Илҳом" жамоат фонди, шунингдек, маданият ва санъат муассасалари ҳамда йирик компания ва банклар ҳамкорлигида "Дўстлар клублари" ташкил этилди.\nЯна бир муҳим янгилик - Тошкент шаҳридаги Миллий боғ ҳудудида муҳташам Адиблар хиёбони, Ёзувчилар уюшмасининг янги биноси, Қорақалпоғистонда ва бир қатор вилоятларимизда улуғ адибларимизнинг номлари билан аталган ижод мактаблари барпо этилди. Шунингдек, Қўқон шаҳри, Хоразм ва Жиззах вилоят драма театрлари қайта реконструкция қилинди, Ўзбекистон давлат санъат ва маданият институтининг Фарғона минтақавий филиали ташкил этилди.\nМаънавий ҳаётимизда муҳим воқеа бўлган ана шундай лойиҳалар ҳақида гапирганда, Ўзбекистондаги Ислом цивилизацияси маркази, Имом Бухорий ва Имом Термизий номларидаги халқаро илмий- тадқиқот марказлари, Ислом академияси каби илмий-маърифий муассасалар фаолиятини йўлга қўйиш ишлари бошланганини алоҳида қайд этиш зарур. Шулар қаторида буюк алломаларимизнинг ёдгорлик мажмуалари қошида ҳадисшунослик, ислом ҳуқуқшунослиги, тасаввуф, калом ва ақида илми каби диний-маърифий йўналишларни ўрганиш бўйича махсус мактаблар ташкил этилди. Албатта, бизнинг бу ишларимиз чуқур илмий ва амалий асосларга эга.\nМаълумки, қадимий маданият ва цивилизациялар чорраҳаси бўлган юртимиз заминидан ўрта асрларда минглаб олиму уламолар, буюк мутафаккир ва шоирлар, азиз-авлиёлар етишиб чиққан. Уларнинг аниқ фанлар ва диний илмлар соҳасида қолдирган бебаҳо мероси бутун инсониятнинг маънавий мулки ҳисобланади.\nБиз диний жаҳолатга, зарарли оқимларга қарши маърифат билан курашиш кераклиги ҳақида кўп гапирамиз. Бу тўғри, албатта. Лекин маърифат, маърифий билимлар қаерда - аввало ота-боболаримиз бизга қолдириб кетган мана шундай мўътабар китобларда эмасми?\nЯкунига етиб бораётган йилда ўзбекистонлик спортчилар бокс, дзюдо, таэквандо, оғир атлетика, эркин кураш, самбо бўйича ўтказилган турли халқаро мусобақаларда салмоқли ютуқларга эришдилар. 2017 йил айниқса ўзбек миллий кураши тарихида ёрқин саҳифа бўлди. Сентябрь ойида Туркманистонда бўлиб ўтган Осиё олимпия кенгаши Бош ассамблеяси йиғилишида ушбу миллий спорт турини Осиё ўйинлари дастурига киритиш ҳақида қарор қабул қилинди. Яъни 2018 йил Индонезияда бўлиб ўтадиган 18-Осиё ўйинларида қитъамиз спортчилари ўзбек миллий кураши бўйича ҳам ўзаро беллашадилар. Энди жаҳон спорт майдонларида "ҳалол", "ғирром", "чала", "ёнбош" деган сўзлар жаранглаб, ўзбек номини, Ўзбекистон номини дунёга тараннум этади.\n2017 йилда 21 та олий даражадаги ташрифлар амалга оширилди, 60 дан ортиқ давлат ва халқаро ташкилотлар раҳбарлари ва вакиллари билан учрашувлар ўтказилди. Натижада 400 дан ортиқ битим ва келишувларга эришилди, қарийб 60 миллиард АҚШ доллари ҳажмидаги савдо ва сармоявий шартномалар имзоланди. Қабул қилинган ҳужжат ва келишувларни ўз вақтида тўлиқ бажариш мақсадида 40 та "йўл харитаси" ишлаб чиқилди ва хорижий ҳамкорларимиз билан биргаликда амалга оширилмоқда.\n"Ўзбекистоннинг ташқи сиёсатида Марказий Осиё - бош устувор йўналиш" тамойилини амалда татбиқ этишга киришдик. Натижада минтақамизда мутлақо янги сиёсий муҳит яратилди, ўзаро ишонч ва яхши қўшничилик асосидаги алоқалар мустаҳкамланмоқда.\nЎзбекистон Бирлашган Миллатлар Ташкилоти, Ислом ҳамкорлик ташкилоти, Шанхай ҳамкорлик ташкилоти, Мустақил Давлатлар Ҳамдўстлиги каби халқаро тузилмалар билан алоқаларни янги бос-қичда давом эттирмоқда. Европа тикланиш ва тараққиёт банки билан ҳамкорлигимиз тикланди, Европа инвестиция банки билан шериклик алоқалари ўрнатилди. Жаҳон банки, Халқаро валюта жамғармаси, Осиё тараққиёт банки, Ислом тараққиёт банки, Осиё инфратузилма инвестициялар банки билан ўзаро ҳамкорлик самарали тус олмоқда.\nФурсатдан фойдаланиб, "Халқ билан мулоқот ва инсон манфаатлари йили" Давлат дастурини амалга оширишда муносиб иштирок этган давлат ва нодавлат ташкилотлар, хўжалик бирлашмалари ва компанияларга, бу эзгу ишга ҳисса қўшган барча инсонларга самимий миннатдорчилик билдираман.\nМамлакатимизда шаклланган ижобий анъанага мувофиқ, энди сизлар билан бирга кириб келаётган янги - 2018 йилга қандай ном бериш ҳақида келишиб олишимиз керак. Биз бу масала бўйича кўп ўйладик. Йил давомида фуқароларимиздан Президентнинг Халқ қабулхоналари ва Виртуал қабулхонасига, давлат идораларига келган кўплаб мурожаат ва хатлар, жойларда бўлиб ўтган учрашувларда билдирилган фикр-мулоҳазаларни ҳам ҳисобга олдик, жамоатчилик фикрини ўргандик.\nБилдирилган таклиф ва тавсияларнинг барчасини инобатга олиб, мен янги - 2018 йилга юртимизда Фаол тадбиркорлик, инновацион ғоялар ва технологияларни қўллаб-қувватлаш йили, деб ном беришни таклиф этаман.\nИнновация - бу келажак дегани. Биз буюк келажагимизни барпо этишни бугундан бошлайдиган бўлсак, уни айнан инновацион ғоялар, инновацион ёндашув асосида бошлашимиз керак. Шунинг учун биз Инновацион ривожланиш вазирлигини ташкил этдик ва унинг олдига аниқ вазифаларни қўйдик. Бу вазирлик нафақат иқтисодиёт соҳасида, балки бутун жамият ҳаётида энг муҳим лойиҳаларни амалга оширишда ўзига хос локомотив ролини бажаради, деб ишонамиз.\nБугунги кунда жамият ҳаётидаги мавжуд муаммоларни самарали ечиш, кенг кўламли ислоҳотларни изчил давом эттириш зарурати давлат бошқаруви соҳасида мутлақо янги тизим яратишни тақозо этмоқда. Ўйлайманки, бунинг учун "Давлат хизмати тўғрисида"ги қонунни ишлаб чиқиш ва қабул қилиш вақти келди.\nБу борадаги аниқ мисолларни халқимиз ҳаётда ҳам, матбуот ва телевидениеда ҳам кўраётгани йўқ. Бу - ҳақиқат.\nАфсуски, депутатлар, сенаторларимиз уйғониши керак, бу - ҳаёт талаби, деган гаплар гаплигича қолиб кетди. Яна бир бор айтаман, кутилган амалий натижа йўқ.\nПарламентимизнинг энг муҳим фаолияти - қонун ижодкорлигини ҳам камчилик ва нуқсонлардан холи, деб бўлмайди. Очиқ тан олиш керак, аксарият ҳолларда бирон-бир масалани аниқ ҳал этмайдиган, бир-бирига тўғри келмайдиган қонун ва қонуности ҳужжатларини қабул қилиш амалда кўплаб муаммолар туғдирмоқда.\nЎзингиз айтинг, самарасиз ишчи гуруҳлар ташкил этиш, ҳуқуқни қўллаш амалиётига таъсир кўрсатмайдиган, ижро механизмларига эга бўлмаган, таъбир жоиз бўлса, "ўлик" қонунлар кимга керак? Ана шундай салбий ҳолатларни бартараф этиш мақсадида Қонунчилик ва норматив ҳужжатлар ижодкорлигини такомиллаштиришга доир концепция ишлаб чиқиб, амалга оширишимиз лозим.\nҲар бир қонун лойиҳаси юзасидан фикр ва таклифларни қуйидан - фуқаролардан, жойлардаги халқ депутатлари Кенгашларидан олиш тартибини кенг жорий этиш зарур. Қонунларни қабул қилиш жараёнида уларни аҳоли ўртасида ҳар томонлама муҳокама қилиш тизимидан самарали фойдаланишимиз керак.\nОлий Мажлис раҳбарияти қонунлар муҳокамасига кенг халқ оммасини жалб қилиш, бунинг учун замонавий ахборот-коммуникация технологияларини жорий этиш, жумладан, Интернет тармоғида махсус "майдон"лар яратиши зарур. Шу муносабат билан мамлакатимиз фуқаролари давлат ва жамият ҳаётига дахлдор муҳим масалалар бўйича ўз фикрларини билдиришлари учун Интернет тармоғида "Менинг фикрим" деб номланган махсус веб-саҳифа ташкил этиш мақсадга мувофиқ. Хусусан, демократиянинг илғор механизми сифатида жамоа бўлиб электрон мурожаат киритиш тартибини татбиқ қилиш зарур. Яъни бир гуруҳ фуқаролар томонидан илгари сурилган ташаббусларни Олий Мажлис ёки халқ депутатлари Кенгашлари кўриб чиқиши мажбурий экани қонунда белгилаб қўйилиши лозим.\nЯна бир муҳим масала - барча соҳаларда вазиятни ҳар томонлама ўрганиш ва мавжуд муаммоларни ҳал этиш учун таъсирчан чоралар ишлаб чиқишда Олий Мажлис палаталари ва сиёсий партиялар ролини янада кучайтириш керак. Бу жараёнда ҳам рақамлар кетидан қувиш амалиётидан воз кечиш лозим. Қоғозда юзлаб масалаларни ҳал қилгандан кўра, амалда бир нечта муаммони ҳал қилиб берсангиз, одамлар сизлардан рози бўлади.\nОлдимизда турган навбатдаги муҳим масала - давлат хизматлари сифатини тубдан яхшилаш, уларнинг кўламини кенгайтириш орқали аҳоли учун қулай муҳит яратишдан иборат. Шунинг учун барча давлат идоралари томонидан кўрсатиладиган хизматларни мувофиқлаштириб ва назорат қилиб борадиган янги тузилма - Адлия вазирлиги ҳузурида Давлат хизматлари агентлигини ташкил этдик. Эндиликда ушбу Агентликнинг Халқ қабулхоналари қошида фаолият олиб борадиган Давлат хизматлари марказлари нафақат тадбиркорларга, балки бутун халқимизга тезкор ва сифатли хизмат кўрсатадиган идора бўлади.\nБиз учун энг оғир муаммолардан бири - давлатнинг функция ва ваколатлари ҳаддан ташқари марказлашиб кетганидир. Масалан, ҳозирги вақтда 64 та лицензия тури мавжуд бўлса, шундан 21 таси Вазирлар Маҳкамаси ва 40 таси марказий идоралар томонидан берилади. Бу лицензияларнинг учтаси вилоят ҳокимликлари ва фақатгина биттаси туман ҳокимликлари ваколатига тегишлидир. Бундай ҳолатни рухсат бериш билан боғлиқ ҳужжатларни расмийлаштириш соҳасида ҳам кузатиш мумкин.\nДавлат бошқарувини ҳаддан ташқари марказлаштиришдан воз кечиш зарур. Бунинг учун кўпгина ваколатларни марказий давлат органларидан ҳудудий органларга ўтказиш керак. Шунинг учун жойларда - туман, шаҳар ва вилоят ҳокимликларида инвестицияларни фаол жалб этиш бўйича ҳоким ўринбосарлари лавозими жорий этилди.\nЯқин истиқболдаги долзарб вазифалардан бири - ҳудудларда ижтимоий-иқтисодий масалаларга масъул бўлган раҳбарларни танлаш ва жой-жойига қўйиш бўйича ваколатларни туман ва шаҳар ҳокимларига тўлиқ ўтказишдан иборат. Бундан буён тиббиёт бирлашмаси, халқ таълими, иқтисодиёт, молия бўлимлари, солиқ инспекцияси ва бошқа тузилмалар раҳбарларини лавозимга тайинлаш ва озод этиш туман ҳокими томонидан амалга оширилади. Вилоятлар ва Тошкент шаҳар ҳокимликлари бўйича кадрларни танлаш, тайинлаш ва лавозимдан озод этиш билан боғлиқ ваколатлар қайта кўриб чиқилади.\nЯна бир муҳим вазифа - ҳокимларнинг ижро ва вакиллик ҳокимияти раҳбари сифатидаги ваколатларини алоҳида-алоҳида ажратиб қўйиш билан боғлиқ.\nҲозирги кунда юртимизда 9 мингдан ортиқ нодавлат нотижорат ташкилоти мавжуд, 29 та халқаро ва хорижий ноҳукумат ташкилотларининг филиал ва ваколатхоналари фаолият юритмоқда. 2017 йилда "Нуроний" жамғармаси, Ёшлар иттифоқи, Ўзбекистон фермер, деҳқон хўжаликлари ва томорқа ер эгалари кенгаши, Савдо-саноат палатаси, ўзини ўзи бошқариш органлари фаолиятини мувофиқлаштириш бўйича Республика кенгаши каби нодавлат нотижорат ташкилотлари фаолиятини такомиллаштириш, уларни қўллаб-қувватлашга қаратилган алоҳида фармон ва қарорлар қабул қилинди. Аммо ана шундай муҳим саъй-ҳаракатларга қарамасдан, аҳолининг муаммоларини тизимли ўрганиш, уларни аниқ ҳал этиш, айниқса, ижтимоий шароити оғир аёлларни қўллаб-қувватлаш, ёшлар ва хотин-қизлар ўртасида ҳуқуқбузарлик ва жиноятчиликнинг олдини олиш, уларни иш билан таъминлаш масалаларида бу ташкилотларнинг иштироки етарли даражада сезилмаяпти. Улар фақат номига йиғилишлар ўтказиш билан машғул бўлиб қолмоқда.\nБу йўналишдаги яна бир долзарб муаммога тўхталиб ўтмоқчиман. Бугунги кунга қадар давлат органлари фаолияти устидан самарали жамоатчилик назоратини амалга оширишнинг аниқ ҳуқуқий механизмлари яратилмаган. Бу эса нодавлат нотижорат ташкилотлари томонидан давлат органлари ва мансабдор шахслар фаолиятини холисона баҳолашга халақит бермоқда. Шундан келиб чиқиб, давлат ва жамият бошқарувида жамоатчилик назоратини амалга оширишнинг таъсирчан ва амалий механизмларини жорий этиш мақсадида "Жамоатчилик назорати тўғрисида"ги қонунни қабул қилиш зарур. Шу муносабат билан барча давлат органлари қошида фаолият олиб борадиган жамоатчилик кенгашлари ташкил этишни таклиф қиламан. Мазкур жамоатчилик кенгашлари давлат органлари фаолиятининг очиқлигини таъминлайдиган, уларни аҳоли билан бевосита боғлайдиган кўприк вазифасини бажариши лозим.\nЎтган бир йил давомида суд ҳокимиятининг чинакам мустақиллигини таъминлаш бўйича кенг кўламли ишлар бошланди. Хусусан, судлар тузилмасини ҳамда судьялик лавозимларига номзодларни танлаш ва тайинлаш тизимини янада такомиллаштириш мақсадида ҳеч қайси ҳокимият бўғинига бўйсунмайдиган орган - Судьялар олий кенгаши ташкил этилди. Кенгаш томонидан судьяликка номзодларни танлаш ва тайинлашда таъсирчан жамоатчилик назорати ўрнатилди.\nБиз "Хабеас корпус" институтини жорий этиш ва тергов олиб боришда суд назоратини кучайтириш борасидаги ишларни изчил давом эттирамиз. Шундан келиб чиққан ҳолда, тинтув ўтказишга ва жиноят содир этишда гумон қилинган шахсларнингтелефондаги мулоқотларини эшитиб туришга санкция бериш ҳуқуқини судларга ўтказиш зарур.\nБиз айрим қилмишларни жиноятлар тоифасидан чиқариш ва либераллаштириш, жиноий жазоларни инсонпарварлик нуқтаи назаридан ўзгартиришга алоҳида эътибор қаратамиз. Шу мақсадда 2018 - 2021 йилларда жиноят ва жиноят-процессуал қонунчиликни ривожлантириш концепциясини қабул қилишимиз ва амалга оширишимиз зарур.\nКонституция байрамига бағишланган мажлисда таъкидланганидек, бундан буён Ўзбекистонда ҳибсга олинган ва жиноий жавобгарликка тортилган шахсларга нисбатан қийноққа солиш, руҳий ҳамда жисмоний босим ўтказиш, бошқа ғайриинсоний зўравонликка мутлақо йўл қўйилмайди. Бундай ҳаракатларни содир этган ходим ёки кимнингдир "буюртмаси"ни бажарган ҳар қандай шахс, ким бўлишидан қатъи назар, муқаррар қонуний жазога тортилади.\nЖазони ижро этиш муассасалари тизимини танқидий ўрганиш ва тубдан такомиллаштириш доирасида 2018 - 2022 йилларда тегишли чора-тадбирлар дастурини қабул қилиш режалаштирилмоқда.\nБарчамизга аёнки, шу вақтгача ҳуқуқни муҳофаза қилувчи органлар ва суд идораларининг асосий вазифаси аксарият ҳолларда одамларни жазолашдан иборат бўлиб келган. Бу - аччиқ ҳақиқат. Шу муносабат билан бир фикрни алоҳида таъкидлаб айтмоқчиман: ҳуқуқ-тартибот органлари ходимлари яхши билиб олсин - "текшир-текшир" ва "деди-деди" қабилидаги гаплар асосида жавобгарликка тортишлардан халқимиз қаттиқ чарчаган.\nВаколат доирасидан чиқиб, барча соҳаларга аралашиш, Ватан ва халқ манфаати бир четда қолиб, ўз манфаати йўлида "идора" номини рўкач қилиш даври ўтди. Яъни энди биронта фуқаро қалбаки далиллар, туҳмат ва бўҳтонлар асосида жавобгарликка тортилмаслиги шарт. Конституция ва қонун нормалари сўзсиз ишлаши учун ишончли кафолатлар яратишимиз зарур.\nБиз ҳар қайси ҳуқуқни муҳофаза қилиш органи бевосита ўз ваколати доирасидан чиқмайдиган, бир-бирининг функциясини такрор этмайдиган тизим шакллантиришимиз шарт. Лўнда қилиб айтганда, ички ишлар - жамоат тартиби ва хавфсизлигини таъминлаш билан, миллий хавфсизлик - давлатни ички ва ташқи таҳдидлардан ҳимоя қилиш билан шуғулланиши лозим. Прокуратура эса қонунлар ижроси устидан назорат олиб бориши зарур. Судларнинг асосий вазифаси адолатни қарор топтиришдан иборат. Бунинг учун суд ҳар бир иш юзасидан қонуний, асосли ва адолатли қарор чиқариши лозим. Шу мақсадда ўтган бир йил мобайнида суд, прокуратура, ички ишлар органлари фаолиятини тубдан ислоҳ қилиш бўйича кенг кўламли ишларни амалга оширдик. Ушбу идораларнинг вазифалари аниқ белгиланиб, уларнинг фаолияти халқ манфаатларига хизмат қилишга йўналтирилмоқда. Лекин бу борада қабул қилинган қатор қонун, фармон ва қарорларимиз ҳаётга тўлиқ татбиқ этилди, дейишга, албатта, ҳали эрта.\nКўрилаётган чораларга қарамасдан, ички ишлар идоралари ҳали чинакам "Халқпарвар ички ишлар идоралари"га айлангани йўқ.\nСуд ва ҳуқуқни муҳофаза қилувчи идоралар ишига фақат ва фақат халқимизнинг ўзи баҳо беради. Улар учун ягона ва энг қаттиқ талаб - бу фуқароларнинг қонуний манфаатларига хизмат қилиш ва уларнинг ҳуқуқларини ҳар қандай ҳолатда ҳам ҳимоя қилишдан иборат. Энг асосийси, биз бир идора қўлида барча ваколат ва ресурслар тўпланиб қолишига, ўзаро тийиб туриш ва манфаатлар мувозанати принципи бузилишига йўл қўймаслигимиз зарур.\nАйни вақтда дунёнинг баъзи минтақаларида юзага келган нотинч вазият аҳоли миграцияси кучайишига, бу эса, ўз навбатида, терроризм ва экстремизмнинг тарқалишига ҳамда уларнинг глобал муаммолардан бирига айланишига олиб келмоқда. Бундай вазиятда миллий давлатчилигимиз, мустақиллигимиз, аҳолимизнинг тинч ва осойишта ҳаёти ва хавфсизлигимизни сақлаш биз учун энг устувор вазифага айланиб бормоқда. Айнан шу нуқтаи назардан ва глобаллашув даврининг барча таҳдидларини инобатга олган ҳолда, Миллий хавфсизлик хизмати фаолиятини ҳам ислоҳ қилиш вақти келди. Шу муносабат билан "Ҳуқуқни муҳофаза қилувчи органлар тўғрисида"ги ва "Миллий хавфсизлик хизмати тўғрисида"ги қонунларни ишлаб чиқиш ва қабул қилишни таклиф этаман. Ўйлайманки, ушбу қонунларнинг қабул қилиниши фуқароларнинг конституциявий ҳуқуқ ва эркинликларини ҳамда фаровон ҳаёти кафолатларини янада мустаҳкамлаш учун ҳуқуқий пойдевор яратади.\nБугунги кунда дунёда инновацион тараққиёт моделларини жорий этиш, илғор ғоялар, "нау-хау" ва "ақлли" технологияларни экспорт қилиш ҳисобидан тез суръатлар билан ривожланаётган давлатлар сони тобора ортиб бормоқда. Мамлакатимизда бу йўналишда амалга оширилаётган ишларни, афсуски, қониқарли деб бўлмайди, десам, ўйлайманки, сизлар ҳам бу фикрга қўшиласиз.\nҲамма гап ана шу бебаҳо бойликни халқимиз манфаати йўлида оқилона ва самарали ишлата олишда. Лекин, очиқ тан олишимиз керак, бу масалада биз орқада қолмоқдамиз. Масалан, 2017 йилда юртимизда газ ишлаб чиқариш ҳажми 56,5 миллиард куб метрни ташкил этди. Аммо мазкур соҳа йиллар давомида модернизация қилинмагани туфайли йўқотиш миқдори жуда катта - 20-23 фоизни ташкил этмоқда. Бу бойликнинг катта қисми бекордан-бекорга исроф бўлаётгани албатта барчамизни ўйлантириши, ташвишга солиши керак. Чунки Худо бундай неъматни ҳаммага ҳам бермаган. Уни қадрлаш, ҳар бир мисқолини асраб-авайлаб ишлатиш керак.\nИқтисодиёт - бу ҳисоб-китоб дегани. Ҳар бир ишимизда пухта ҳисоб-китоб биринчи ўринда туриши лозим. Акс ҳолда, ҳамма ишимиз эски ҳаммом, эски тос бўлиб қолаверади. Мана, масалан, 2018 йилда 66 миллиард куб метр табиий газ ишлаб чиқаришимиз керак. Шундан 17 миллиард куб метр газ "Ўзбек-энерго" акциядорлик жамиятига етказиб берилади. Бунинг ҳисобидан 56 миллиард киловатт электр энергияси ишлаб чиқарилади. Афсуски, бизда электр узатиш тармоқлари эскириб кетган. Бунинг оқибатида 15-20 фоиз электр энергияси истеъмолчига етиб бормасдан, тармоқнинг ўзида беҳуда йўқотилмоқда.\nЁки яна бир мисол. "Ўзкимёсаноат" акциядорлик жамияти таркибига кирадиган корхоналар томонидан йилига 10 миллиард куб метр табиий газ истеъмол қилинади. Шу асосда минерал ўғитлар ишлаб чиқарилиб, фермерларимизга етказиб берилади. Фермер хўжаликларидан бунинг учун маблағлар ўз вақтида ундирилмагани сабабли "Ўзкимёсаноат" корхоналари 2017 йил 1 декабргача табиий газдан 890 миллиард сўм қарздор бўлиб қолган.\nЭнг ёмони, истиқболли йирик лойиҳаларни белгилаш ва амалга оширишда жиддий хатоликларга йўл қўйилгани, хорижий кредитлар самарасиз ишларга сарфлангани иқтисодиёт ривожига халақит бермоқда. Масалан, мамлакатимизда 25 йил давомида олинган кредитларнинг аксарияти етарлича иқтисодий самара бермаганини турли эксперт ва мутахассислар очиқ тан олмоқда. Мисол учун, Қорақалпоғистонда барпо этилган Устюрт газ-кимё мажмуаси кутилган иқтисодий фойдани бермаяпти. Молия вазирлигида ўтирган баъзи "валломатлар" вақтида бу - дунёдаги энг зўр лойиҳа, деб бутун оламга жар солган эди. Лекин қани натижа?\nМамлакатимизда асосий энергия ресурсларининг нархи паст бўлиб қолаётгани бозор иқтисодиёти шароитида ўзини оқламаслигини албатта ҳаммамиз яхши тушунамиз. Масалан, Ўзбекистонда аҳоли ва саноат корхоналари учун 1 мегаватт соат электр энергиянинг нархи 25 АҚШ долларини ташкил этади. Германияда эса бу нарх аҳоли учун - 332 доллар, корхоналар учун - 144 доллардан иборат. Россияда тегишлича 47 ва 51 долларни, Ҳиндистонда 68 ва 87 долларни ташкил этади. Шунингдек, 1000 куб метр табиий газнинг нархи Ўзбекистонда 32,9 доллар, Швецияда 1552, Португалияда 1132 доллардан зиёд, Италияда 1045, Германияда 785 доллардан, Англияда эса 770 доллардан ортиқни ташкил этади. Бу рақам Россияда 83 доллардан, Қозоғистонда 45 доллардан зиёддир.\nКўриниб турибдики, бизда энергия ва табиий газ ресурслари ривожланган давлатларга нисбатан бир неча баробар арзон. Лекин ресурслардан оқилона фойдаланиш йўқлиги натижасида таннархнинг паса-йишига, маҳсулот ҳажми ўсишига эришиш қийин бўлмоқда.\nЮртимизда тадбиркорлик нима учун кутилган даражада ривожланмаяпти? Чунки бу соҳа вакилларини асоссиз равишда текшириш ҳолатлари кўп. Очиғини айтганда, тадбиркорликнинг эркин ривожланишига ўзимиз - давлат идоралари йўл қўймаяпмиз. Ҳеч кимга керак бўлмаган тартиб-таомиллар ҳамон сақланиб қолмоқда, жойларда кўпгина амалдорлар фақат ўз шахсий манфаатини ўйлаб иш кўрмоқда.\nБу ҳақда гапирганда, машҳур давлат ва сиёсат арбоби Уинстон Черчиллнинг бир гапи беихтиёр эсга тушади. Қаранг, у нима деб ёзган экан: "Баъзилар тадбиркор деганда соғин сигирни, фақат саноқли одамларгина тадбиркор деганда оғир аравани тортаётган меҳнаткаш отни тушунади".\nБозор иқтисодиёти шароитида тенг ва ҳалол рақобат муҳитини яратиш мақсадида "Мамлакат озиқ-овқат хавфсизлигини янада самарали таъминлаш чора-тадбирлари тўғрисида"ги фармон лойиҳаси ишлаб чиқилиб, кенг жамоатчилик муҳокамасига қўйилди.\nБарча ривожланган давлатларда божхона кўриги хавф-хатардан огоҳ этиш тизими орқали амалга оширилади. Бу ҳам давлат ресурсларини, ҳам тадбиркорларнинг вақтини тежайди. Лекин бу тизим бизда ҳанузгача жорий этилмаган. Келгуси йилдан бошлаб тадбиркорлик субъектлари учун божхона кўригида хавф-хатардан огоҳ этиш тизими, яъни тадбиркорлар қанчалик ҳалол эканига қараб, уларни "яшил" ва "қизил" йўлаклар орқали ўтказишни жорий этамиз.\nНазорат қилувчи органлар фаолиятини мувофиқлаштириш бўйича республика кенгаши фаолияти давр талабига жавоб бермаяпти. Буни очиқ тан олиш керак. Ўзингиз ўйланг, ушбу кенгашнинг ишчи органи ҳам, энг кўп текшириш ўтказадиган назорат органи ҳам - солиқ идорасининг ўзи. Текшириш учун ҳам ўзи рухсат берса, ҳам ўзи текширса, буни қандай тушуниш мумкин?\nЯна бир муҳим масала - юртимизда фонд бозори, фонд биржасини янада ривожлантириш учун Қимматли қоғозлар бозорини мувофиқлаштириш ва ривожлантириш маркази ишини тубдан қайта ташкил этиш лозим.\nИқтисодиётни ривожлантиришда пухта ва барқарор банк-молия тизими улкан аҳамиятга эга. Биз аҳоли ва тадбиркорлик субъектларининг банк тизимига ишончини кучайтирмасдан туриб, "яширин иқтисодиёт"дан тўлиқ халос бўла олмаймиз.\nВалюта бозорини ислоҳ қилишга қарши бўлган айрим "экспертлар"нинг иккиланиши ва "маслаҳат"ларига қарамасдан, биз қисқа муддатда халқаро стандартлар асосида валютани либераллаштириш жараёнини бошладик. Лекин биз яхши тушунамизки, бу иш ушбу соҳадаги ислоҳотларнинг бошланиши, холос.\nШу ўринда таъкидлаш керакки, куни кеча бўлиб ўтган Сенат мажлисида Ўзбекистон Республикасининг 2018 йилги давлат бюджети ҳамда солиқ тизимини такомиллаштириш билан боғлиқ муҳим қонунлар маъқулланди. Ушбу қонунларга имзо қўйишда мен уларда халқимиз манфаатларини тўла акс эттириш, тадбиркорлар ва инвесторлар учун янада қулай шароит яратиш, ҳудудларимизни ривожлантириш бўйича аниқ чоралар назарда тутилганми, йўқми - шунга алоҳида эътибор қаратаман. Керак бўлса, бу қонунларни оддий одамларимиз ва тадбиркорларимиз манфаати нуқтаи назаридан қайта кўриб чиқишга ҳам тайёрман.\nИқтисодиётни ривожлантиришда аҳоли қўлида тўпланган маблағларни инвестиция шаклида ҳаракатга келтириш, одамларда тадбиркорлик ҳиссини кучайтириш муҳим вазифаларимиздан биридир. Шу мақсадда Интернет тармоғида маҳаллий ва хорижий инвесторларни керакли статистик ахборотлар билан таъминлайдиган, бизнес юритиш учун яратилган шароитлар ҳақида маълумот берадиган "Инвестиция портали" очишни таклиф этаман.\nЭлчиларимиз учун иқтисодиёт, инвестиция масалалари, афсуски, иккинчи даражали бўлиб қолган. Улар фақатгина "сиёсат" билан банд. Элчихоналарда иқтисодиёт, молия, инвестиция масалалари бўйича мутахассислар етишмайди. Бундан буён, керак бўлса, ҳар бир элчихона ходимини лавозимга тайинлашда уларнинг иқтисодий билим ва кўникмаларини алоҳида ўрганиш тизимини жорий қилиш зарур.\nТашқи иқтисодий соҳада ҳали ишга солинмаган катта имконият ва захиралар мавжудлигини таъкидлаш лозим. Бу борада биз Марказий Осиё мамлакатлари ва йирик шерикларимиз - Хитой, Россия, Жанубий Корея, АҚШ, Туркия, Европа Иттифоқи мамлакатлари билан савдо-иқтисодий алоқаларни кенгайтиришни давом эттирамиз.\nБугунги кунда бизнинг асосий юкларимиз Қозоғистон транзит йўлаклари орқали, айниқса, энг кўп юклар "Сариоғоч" станциясидан ўтади ва бу маршрут имкониятлари бизнинг эҳтиёжларимизни тўлиқ қондирмоқда, деб айтолмаймиз. Ушбу станциядан товарларни Ўзбекистон ҳудудига олиб киришда электровозлар, замонавий терминаллар етишмаслиги, темир йўл тармоқларидаги бандлик маҳсулотларнинг узоқ муддат қолиб кетишига сабаб бўлмоқда. Бу эса мамлакатимиз иқтисодиётига салбий таъсир кўрсатмоқда. Шу сабабли логистик маршрутларни диверсификация қилиш, бу борада қўшниларимиз билан амалий музокаралар ўтказиш зарур.\nХитой давлатининг ташаббуси билан амалга оширилаётган "Бир макон, бир йўл" лойиҳаси доирасида мамлакатимизнинг транспорт-коммуникация инфратузилмалари соҳасидаги имкониятларини ошириш лозим. Транзит давлатлар, хусусан, Туркманистон, Эрон, Қозоғистон, Россия, Озарбайжон ва Грузия ҳудудларидан асосий экспорт юкларини транзит шаклида ташишда преференцияларга эга бўлиш ҳақида жиддий ўйлашимиз керак. Шу сабабли хорижий ва маҳаллий инвесторларнинг логистика соҳасида аниқ лойиҳаларни амалга ошириш борасидаги ҳаракатларини рағбатлантиришимиз даркор.\nШунингдек, миллий юк ташувчиларни қўллаб-қувватлаш, тадбиркорларга қўшимча шароитлар яратиш мақсадида "Миллий логистика портали"ни ташкил этиш лозим.\nКелгуси йилда Жаҳон савдо ташкилотига аъзо бўлиш бўйича музокараларни қайта бошлаймиз. Экспортни янада рағбатлантириш мақсадида техник жиҳатдан тартибга солиш тизимини халқаро стандартларга уйғунлаштириш лозим. Асосий мақсадларимиздан бири - ташқи бозорга сифатли ва сертификатланган маҳсулотларни "ўзбек бренди" номи билан олиб чиқишдан иборат.\nҲозирги кунда миллий иқтисодиётга юқори даромад келтирадиган истиқболли тармоқлардан бири - бу туризмдир. Ўзбекистон туризм соҳасида улкан салоҳиятга эга бўлган давлат ҳисобланади. Юртимизда 7 минг 300 дан ортиқ маданий мерос объектлари мавжуд ва уларнинг аксарияти ЮНЕСКО рўйхатига киритилган.\nСамарқанд, Бухоро, Тошкент шаҳарларидаги муқаддас қадамжолар ва ёдгорликларни зиёрат қилишдан иборат бўлган "кичик ҳаж" дастурини ривожлантириш ва жадаллаштириш зарур. Ички туризм соҳасидаги катта имкониятларни ҳам тўлиқ ишга солиш лозим.\nРухсатингиз билан, иқтисодиётимиздаги етакчи тармоқ - қишлоқ хўжалиги соҳасидаги энг муҳим вазифаларга тўхталиб ўтмоқчиман.\nМаълумки, мамлакатимиз тўқимачилик саноати 1 миллион 400 минг тоннагача пахта толасини қайта ишлаш имкониятига эга. Бу республикамиздаги тайёр маҳсулот ишлаб чиқарувчилар эҳтиёжини тўлиқ қоплай олади. Лекин пахта толасини қайта ишлаш саноатини бошқаришда кўпгина муаммолар мавжуд. Бу эса пахта хомашёсини ишлаб чиқариш ва қайта ишлашда рентабелликнинг пасайишига олиб келмоқда. Шу муносабат билан соҳадаги муаммоларни ҳал этиш, маҳаллий ишлаб чиқарувчиларни янада рағбатлантиришга оид алоҳида фармон қабул қилинди. Бугунги кунгача ўзимизнинг тўқимачилик корхоналаримизга пахта хомашёсини фақат "Ўзпахтасаноат" акциядорлик жамияти орқали сотар эдик. Фармонга мувофиқ тўқимачилик корхоналари пахта хом-ашёсини энди тўғридан-тўғри тузилган шартнома асосида бевосита фермерлардан сотиб олиш имкониятига эга бўлди.\nБиз ҳозирги вақтда 1,5-2 миллиард доллар миқдорида мева-сабзавот маҳсулотларини экспорт қилмоқдамиз. Лекин ушбу соҳада йилига 10-15 миллиард доллар маҳсулот экспорт қилиш имконияти мавжуд. Маҳсулот тайёрлаш ва экспорт қилишда "Ўзагроэкспорт" акциядорлик жамияти, биржалар, агрофирмалар ва улгуржи компаниялар катта роль ўйнаши лозим.\nИқтисодиётимизнинг тўла ишга солинмаган, катта салоҳиятга эга йўналишларидан бири - бу қурилиш соҳасидир. Келгуси йилда қурилиш соҳасини ислоҳ қилиш ва жадал ривожлантириш асосий вазифалардан бири бўлади.\nЯна бир муҳим масала - хусусий уй-жой мулкдорлари ширкатлари фаолиятини тубдан қайта кўриб чиқиш зарур. Бу борада янги тузилган вазирлик - Уй-жой коммунал хизмат кўрсатиш вазирлиги ташаббус кўрсатиб ишлаши керак.\nиккинчидан, Тошкент - Урганч - Хива тезюрар поезди ва Тошкент - Самарқанд - Бухоро - Урганч - Хива туристик поезди ҳаракатини йўлга қўйиш, Тошкент Жанубий вокзали ҳамда Хива янги вокзалини фойдаланишга топшириш;\nучинчидан, Бухоро - Мискин ва Қарши - Китоб темир йўл йўналишларини электрлаштириш ва Шаҳрисабз билан бирлаштирадиган янги темир йўл тармоғини қуриш;\nКейинги йилларда муҳим стратегик тармоқ - аэрокосмик технологияларни сунъий йўлдош орқали иқтисодиётимизнинг етакчи соҳа ва тармоқларига жорий этишга, афсуски, биз етарлича эътибор бермадик. Замонавий тараққиётнинг муҳим шарти ва омили бўлган ушбу соҳани ривожлантириш мақсадида давлат-хусусий шериклик асосидаги лойиҳаларни амалга оширишга хорижий инвесторларни жалб қилган ҳолда, миллий космик инфратузилмаларимизни яратишимиз керак. Ушбу йўналишга дахлдор бўлган илмий-тадқиқот институтларини такомиллаштириш ва уларнинг салоҳиятини мустаҳкамлаш зарур.\nБиз илғор хорижий тажриба асосида аҳолининг муносиб ҳаёт даражаси учун зарур бўлган даромадларни аниқлаш бўйича "истеъмол саватчаси" тушунчасини қонунчиликда мустаҳкамлаш ва уни амалда таъминлаш механизмларини яратишимиз лозим.\nИнсон саломатлигини муҳофаза қилиш борасида сўнгги вақтда олиб бораётган ишларимизга қарамасдан, афсуски, жойларда кўплаб муаммолар ҳамон сақланиб қолмоқда. Ана шуларни ҳисобга олиб, ҳудудлар аҳолиси учун қулай бўлган, сифатли ва замонавий тиббий ёрдам кўрсатиш, касалликларни барвақт аниқлаш бўйича бошлаган ишларимизни изчил давом эттирамиз. Бу борада масофадан туриб профилактика қилишни таъминлайдиган "Ақлли тиббиёт" ва "Ягона тиббий ахборот маркази" концепцияларини ўз шароитимизга мослаштириб татбиқ этишимиз керак.\nНега деганда, ҳақиқий олимлик, ҳақиқий ижодкорлик - бу игна билан қудуқ қазишдек машаққатли иш. Буни билган одам билади, билмаган билиб олиши зарур.\nЖисмоний тарбия ва спорт соҳасининг моддий-техник базасини мустаҳкамлаш бўйича келгуси йилда кенг кўламдаги ишлар кўзда тутилмоқда. Жумладан, Нукус шаҳрида Олимпия ва миллий спорт турларига ихтисослаштирилган олий спорт маҳорати мактаби, Урганчда "Ёшлик" спорт мажмуаси, Тошкент, Андижон, Самарқанд, Бухоро шаҳарларида универсал спорт комплекслари, Қарши шаҳрида спорт-соғломлаштириш мажмуаси, кўп тармоқли ёпиқ сузиш ҳавзаси барпо этилади.\nБиз ёш авлодни ҳар томонлама соғлом ва баркамол этиб тарбиялаш борасидаги ишларимизни янги босқичга кўтариш мақсадида "Ёшларга оид давлат сиёсати тўғрисида"ги қонунни янги таҳрирда қабул қилдик. Шу асосда янгича ёндашувлар ҳаётга фаол жорий этилмоқда.\nЖорий йилда олиб борган ислоҳотларимизнинг энг муҳим натижаларидан бири - бу, ҳеч шубҳасиз, мамлакатимизда болалар меҳнати ва мажбурий меҳнатга бутунлай чек қўйилгани бўлди. Бундай ижобий ўзгаришлар Халқаро меҳнат ташкилоти ва бошқа тузилмалар томонидан эътироф этилгани эътиборга лойиқ, албатта.\nБу ҳақда сўз юритганда, айтиш лозимки, биз улуғ боболаримизнинг муносиб давомчилари бўладиган етук инсонларни тарбиялаш масаласига, афсуски, етарлича аҳамият бермадик. Ҳолбуки, интеллектуал ва маданий салоҳиятнинг қандай ноёб бойлик экани, нодир талант эгаларини тарбиялаб камолга етказиш ҳал қилувчи аҳамиятга эга эканини унутишга ҳаққимиз йўқ. Ривожланган мамлакатлар бугунги юксак тараққиёт даражасига айнан шунинг ҳисобидан етгани - бу ҳам ҳақиқат.\nАна шундай таҳликали вазиятни ҳисобга олган ҳолда, биз юртимизда тинчлик-осойишталикни мустаҳкамлаш, турли хавф-хатарларга қарши курашиш бўйича фаолиятимизни ҳар томонлама кучайтиришимиз шарт. Бу - замон талаби.\nАввало, шу йўналишда шаклланган тизим самарадорлигини янада оширишимиз, айниқса, диний масалалар билан бевосита шуғулланадиган ҳоким ўринбосарлари, мутасадди ташкилотлар масъулиятини янада кучайтиришимиз зарур. Хусусан, маҳалла раислари, профилактика инспекторлари, имом-хатиблар, диний-ахлоқий масалалар бўйича маслаҳатчилар, ёшлар, хотин-қизлар ташкилотлари фаоллари - барча-барчамиз биргаликда иш олиб боришимиз лозим.\nШу ўринда яна бир муҳим масала - мамлакатимиз мудофаа тизимининг ташкилий тузилмаси, унинг ҳарбий-жанговар ҳолати, аскар ва офицерларнинг маънавий ва руҳий тайёргарлик даражаси бугунги тез ўзгараётган давр талабларидан ортда қолаётганини қайд этиш лозим.\nҲарбий хизматчилар, уларнинг оилалари ва фахрийларни ижтимоий ҳимоя қилиш бўйича салмоқли ишлар амалга оширилмоқда. Бу ҳақда гапирганда, 2017 йилда ҳарбий хизматчилар учун 56 та кўп қаватли уй барпо этилганини ва бу ишлар келгуси йилда янада катта ҳажмда давом эттирилишини таъкидлаш жоиз.


Volkswagen қарийб ярим миллион автомобилни ортга қайтариб олади\n18:56 / 17.08.2015\nVolkswagen автоконцерни хавфсизлик ёстиқчаларидаги муаммолар туфайли қарийб ярим миллионга яқин автомобилни ортга чақиртириб оляпти. Хизмат кўрсатиш тадбири АҚШ бозорини қамраб олди. Бу бозорда немис компанияси пасайишни бошидан кечирмоқда.\nReuters агентлиги Volkswagen АҚШ транспорт вазирлигининг Трассада ҳаракат хавфсизлиги миллий бошқармасига берган баёнотига иқтибос келтирган ҳолда АҚШ ва Канадада 461 300 транспорт воситаси, жумладан 2010-2014 йилларда ишлаб чиқарилган Golf, Passat, Jetta ва Tiguan моделлари чақиртириб олинаётганини маълум қилди.\nБу машиналарнинг рулида маълум вазиятларда хавфсизлик ёстиқчалари ишига жавоб берувчи соат пружинасининг ишига халақит берувчи темир бўлаклари бўлиши мумкин. Бу муаммо 11та автомобиль ишлаб чиқарувчининг автомобилларида, шу жумладан Subaru’да кузатилган Takata хавфсизлик ёстиқчаларидаги нуқсонга алоқаси йўқлиги айтилган.\nVolkswagen чақиртиришга тушаётган автомобиль эгаларини носозликни бартараф этиш учун дилер ёнига келишлари кераклигидан хабардор этмоқда. Қайд этилишича, аниқланган нуқсон натижасида ҳеч ким жабрланмаган. Компанияда бу муаммо бошқа бозорларда сотилаётган автомобилларга ҳам тааллуқлилиги текширилмоқда.\n2014 йилда АҚШда 367 мингта Volkswagen машинаси сотилган, бу 2013 йилдагидан 10 фоиз камроқни ташкил қилган. Бироқ 2018 йилгача немис бренди савдо ҳажмини 800 мингтагача етказишга умид билдирмоқда.


Мозамбикда жангарилар бутун бошли шаҳарни эгаллаб олиш учун ҳужум уюштирди\n16:30 / 27.03.2021\nГувоҳлардан бирининг сўзларига кўра, «деярли бутун шаҳар вайрон бўлган, кўплаб одамлар ҳалок бўлган».\nЖангариларнинг Мозамбикдаги Палма шаҳрини ўз назоратлари остига олишга уриниб уюштирган ҳужумлари фонида 180дан ортиқ киши шаҳардаги Amarula меҳмонхонасини тарк эта олмаяпти. Бу ҳақда мамлакат хавфсизлик кучларидаги манбаларига таяниб, AFP агентлиги хабар бермоқда.\nУларнинг маълумот беришича, меҳмонхонада хориж фуқаролари ҳам бор. Ҳужум Мозамбик ҳукумати ва Франциянинг «Total» нефт компанияси «Афунжи» мажмуасида қиймати 23 млрд долларлик ишлар бошлаши ҳақида эълон қилганидан сўнг амалга оширилган.\nМаҳаллий аҳоли яқин атрофда жойлашган ўрмонга қочиб кетган, нефт компанияси ходимлари меҳмонхонага яшириниб олган. Ҳарбийлар террорчиларни шаҳардан сиқиб чиқаришга ҳаракат қилмоқда.\n«Аш-Шабоб» ва «ИШИД Марказий Африка вилояти» террорчилик гуруҳлари Мозамбик ҳудудида ўз давлатларини ташкил этишни мақсад қилган. Маълумотларга кўра, 2,6 мингдан ортиқ киши жангарилар ҳужумлари қурбонига айланган.\nМозамбик президенти Палма шаҳри террорчилардан озод этилганини эълон қилди\n15:40 / 23.03.2019\nМозамбикда кучли довул қурбонлари сони 400 нафардан ошди


Одатий туюлган, аммо жиддий касалликдан дарак берувчи 10 симптом - Zamin.uz\nКундалик турмушда тез-тез кузатиладиган айрим белгилар одатдагидек туюлади ва оқибати хавфли бўлиши мумкинлиги ҳақида ўйлаб ҳам кўрилмайди. Аммо оддий йўталиш ёки чанқаш каби белгилар бекорга бўлмаслиги вақтида зарур чоралар кўрилмаса асорати салбий бўлиши мумкин.\nСал аввал гапирган гапни эслай олмаслик\nСал аввал бирон мавзуда суҳбат қуриб кейинроқ гап нима ҳақида кетаётганини эслай олмасликнинг тез-тез кузатилиши мияни қон билан таъминланишида муаммо борлиги ёки инсультдан дарак бериши мумкин. Бир неча дақиқадан кейин эслаган тақдирингизда ҳам бефарқ бўлмасдан шифокорга мурожаат қилинг. Текширувлардан кейин ҳаёт тарзини ўзгартириш чекиш ва спиртли ичимликларни ичишни ташлаш, ёғли, ширин ва шўр маҳсулотлардан тийилиш керак. Кунига 5 маҳал кам-камдан овқатланиш ва мияга қон етиб боришини яхшилаш учун ҳафтасига 5 марта жисмоний машқлар билан шуғулланиш керак.\nБир неча кун давомида кўзга нималардир кўриниши\nСоғлом одамнинг кўзлари ёшланмаслиги ва қизариш ҳамда оғриқ кузатилмаслиги керак. Атрофдаги нарсаларни тўлқинсимон бўлиб кўриниши мушак тўқима дегенерациясидан дарак беради ва мазкур симптом бора-бора кўриш қобилиятини йўқотишга олиб келиши мумкин. Бундан ташқари майда нарсалар ёки ёруғлик кўриниши ҳам мигрендан аввал кузатилиши, аммо бу вақтда бош оғриғи кузатилмаслиги мумкин.\nТашқи оламга юпқа парда орқали қараётгандек туюлса, сизда котаракта ривожланаётган бўлиши мумкин. Кўриш қобилиятининг тўсатдан қисқа муддатга йўқ бўлиб қолиши ҳам жиддий муаммо саналади ва бундай ҳолат кузатилганда кўр бўлиб қолмаслик учун дарҳол мутахассисга мурожаат қилиш керак бўлади.\nМазкур ёқимсиз ҳис асосан айрим овқатлар истеъмолидан кейин кузатилади. Лекин баъзида бунга меъда кислотасининг қизилўнгачга ўтиши ва яллиғланиш жараёнларини келтириб чиқариши, оғизда нордон таъм ҳис қилиниши ва тишларнинг емирилишига сабаб бўлиши мумкин. Бу симптомнинг тез-тез такрорланиши чандиқ пайдо бўлиши ва бунинг оқибатида овқатни ютишга қийналиш, ҳатто қизилўнгач саратони ҳам келиб чиқиши мумкин. Ҳафтасига бир ёки ундан кўп марта жиғилдон қайнаганини ҳис қилсангиз шифокорга шошилинг.\nКун давомида уйқусираш\nТуни билан ухласангиз ҳам уйғонишга қийналиш ва кун давомида мудраб юриш апноэ — уйқу вақтида нафас олишнинг қисқа муддатга тўхташи билан боғлиқ бўлиши мумкин. Уйқуда нафас олишда муаммо кузатилиши юрак қон-томир касалликлари, инсульт, қандли диабетга чалиниш хавфини кўпайтириши мумкин. Бунда вазн ташлаш ва спиртли ичимлик ичмаслик ҳамда мутахассис қабулига ёзилиш муҳим саналади.\nОёқ қўлнинг увишиб қолиши\nМазкур симптом кўпинча уйқудан кейин кузатилиб баъзи ҳолларда асаблар билан боғлиқ муаммо борлигидан тез-тез кузатилса, инсульт қандли диабетдан далолат бўлиши мумкин. Бахтсиз ҳалокатга учраганлар ва иш ҳамда ўқиши сабаб кам ҳаракат қиладиганларда мазкур белги кузатилиш хавфи кўп.\nБел ўлчамининг сезиларли катталашиши\nКўпчилик мазкур ўзгаришни овқатланишнинг ошириб юборилиши билан боғлиқ деб ҳисоблайди, лекин унинг анемия ва умумий вазнсизлик билан биргаликда намоён бўлиши қорин бўшлиғи касалликлари ҳатто саратондан ҳам дарак бўлиши мумкин. Агар сизда ҳамиша қоринда шиш кузатилса, кам миқдорда овқат егандан кейин тўйиш ҳисси ва қориннинг пастки қисмида оғриқ сезилса, шифокорга мурожаат қилишга шошилганингиз яхши.\nБунга жисмоний ҳаракатнинг кўплиги ёки йўқлиги сабаб бўлиши мумкин. Соатлаб компьютер ёки телевизор қаршисидан жилмаслик оёқда қон айланишини 50 фоизга ёмонлаштиради. Тромбознинг асосий симптоми қизариш ва шишиш бўлгани билан 80 фоиз тромбоздан азият чеккан бемор оёқ оғришидан шикоят қилади. Фаол бўлмаган ҳаёт тарзидан ташқари ҳомиладорлик, семириш ва саратон ҳам тромбознинг сабаби бўлиши мумкин. Айниқса 60 ёшдан катта бўлганларнинг касалликка чалиниш хавфи юқори.\nЯра ёки бошқа жароҳатнинг 2-3 ҳафта ичида ҳам битмаслиги тери саратони билан боғлиқ бўлиш эҳтимоли йўқ эмас. Танада пайдо бўладиган холларга ва қовоқ ҳамда қулоқ супраси, бош териси, елка соҳасида пайдо бўладиган бошқа ўсмаларга ҳам эътиборли бўлинг. Базал карцинома, яъни тери саратонининг бир тури меланомага нисбатан секин тарқалади. Лекин шифокорга боришни қанча узоққа сурилса, оқибати шунча хавфли бўлиши мумкин.\nБир ой ёки ундан ҳам кўп давом этаётган қуруқ йўтал гастроэзофагеаль рефлюкс — кислотанинг ошқозондан қизилўнгачга кириб боришидан дарак бериши мумкин. Бундан ташқари астма, ўпка саратони ва юрак касалликларида ҳам йўталиш кузатилиши мумкин.\nКўп чанқаш қандли диабетнинг асосий симптомларидан бири. Мазкур касалликда қондаги глюкоза миқдори кўпаяди ва бемор кўп пешоб ажратади. Организмдаги сув балансини қоплаш учун эса киши кунига 10 литргача суюқлик истеъмол қилиши ва шунда ҳам чанқаши мумкин. “Замин” янгиликларини “Telegram”да кузатиб боринг


Президентимиз раҳнамолигида амалга оширилаётган янгиланишлар ҳар биримизнинг ҳаётимиз учун улкан аҳамиятга эга. Бугун муаззам юртимизда инсон азиз, унинг манфаатлари устувордир.\nМустақиллик йилларида ёшларнинг пухта билим олиши учун кенг имкониятлар яратиб берилди. Нафақат шаҳарларимизда, балки олис ва чекка ҳудудларда ҳам кўплаб ўқув даргоҳлари қурилиб, фойдаланишга топширилди. Ушбу илм масканлари иқтидорли ўқувчилар, талабалар билан доимо гавжум. Эртамиз эгалари замонавий технологиялар, ўқув-лаборатория жиҳозлари, спорт анжомлари ва бошқа турдаги асбоб-ускуналар билан таъминланган таълим муассасаларида камолга етмоқда.\nАзим пойтахтимиз эса ана шу ўзгаришлар, янгиланишларнинг бош тимсолидир. Унинг чиройига чирой қўшиб турган Мустақиллик майдонининг салобати, улуғвор руҳи кишини оҳанрабодай ўзига тортади. Бу муқаддас гўша том маънода бунёдкор халқимизнинг куч-қудрати, салоҳияти, обод ва фаровон турмушимиз, порлоқ истиқболимиз рамзи сифатида ҳам намоён бўлади.\n2005 йилнинг 28 декабрида давлатимиз раҳбари Мустақиллик майдонига ташриф буюриб, бу ерда янги қад ростлаган монумент пойига гул қўйди. Ушбу яхлит обида таркибидан фарзандини бағрига босиб турган Бахтиёр она ҳайкали жой олди.\nМоҳиятан мустақиллик ва эзгулик тушунчаларини бири-биридан айри ҳолда тасаввур этиб бўлмайди. Она сиймоси биз учун ҳамиша меҳрибонлик, фидойилик, эзгуликнинг ёрқин тимсоли бўлиб келган.\nПрезидентимизнинг таклифига биноан, чуқур ва кенг маъно-мазмуни билан барчамиз учун азиз бўлган шу икки муқаддас қадриятни ўзида мужассамлаштирган мажмуага “Мустақиллик ва эзгулик монументи” деб ном берилишини жамоатчилигимиз, халқимиз катта хурсандчилик билан қўллаб-қувватлади.\nУмумхалқ байрамлари ва тантанали маросимларда, спортчиларимизни халқаро мусобақаларга кузатиш чоғида Мустақиллик ва эзгулик монументини зиёрат қилиш яхши анъанага айланган. Юртимизга ташриф буюрган хорижий мамлакатлар раҳбарлари, турли даражадаги делегациялар вакиллари давлатимизга бўлган ҳурматини мазкур монумент пойига гул қўйиш орқали ифода этади.\nМустақиллик ва эзгулик монументини зиёрат қилиб, маънавий ҳордиқ олиш учун республикамизнинг барча ҳудудларидан кўплаб юртдошларимиз ташриф буюришади.\n— Ҳар гал энг муқаддас ва мўътабар масканларимиздан бири — Мустақиллик майдонига қадам қўйганда, ажиб бир ҳаяжон ҳис этаман, — дейди Ўзбекистон Республикаси халқ ўқитувчиси, Чилонзор туманидаги 90-умумий ўрта таълим мактабининг информатика фани ўқитувчиси Бахтиёр Каримов. — Бу табаррук гўшанинг гўзаллиги, файзу таровати, бетакрор меъморий ечими, шубҳасиз, ҳар қандай ташриф буюрувчини ўзига мафтун этади. Шу билан бирга, бунёдкор халқимизнинг куч-қудрати, салоҳияти, обод ва фаровон турмушимиз, порлоқ истиқболимиз рамзи сифатида ҳам намоён бўлади.\nМустақиллик майдонида, шунингдек, кўплаб хорижлик сайёҳларни ҳам учратиш мумкин.\n— Ўзбекистонда одамларнинг илтифотли, хушмуомалалиги ҳавасимизни орттирди, — дейди Франциядан ташриф буюрган сайёҳ Бонами Селин. — Самарқанд, Хива каби бетакрор шаҳарларни зиёрат қилдим. Қад ростлаганига асрлар ўтса-да, тарихий биноларнинг марвариддек мавжланиб туриши қалбимизни тўлқинлантириб юборди. Қолаверса, мустақиллик йилларида қад ростлаган иншоотлар ҳам кўзни қамаштиради. Бунинг учун биргина мана шу муаззам майдонни томоша қилиш ва бу ердаги жозибани ҳис этишнинг ўзи кифоя.\nБош майдоннинг рамзий дарвозаси ҳисобланган Эзгулик аркаси тепасида парвозга шайланиб турган турналар, халқимизнинг кўнглидек, орзуларидек оппоқ лайлаклар дилларда ажиб бир ҳис уйғотади. Арканинг баланд ва мустаҳкам устунлари мустақил мамлакатимизнинг бақувват таянчларидек таассурот қолдиради.\nАйни кунларда Мустақиллик майдони Янги йил байрами арафасида янада кўркам ва файзли қиёфа касб этган. Бу ерда қад ростлаган улкан арча каттаю кичикка бирдек завқ бағишлаяпти. Зеро, бу шоду хуррамлик бош майдонимиздан бошланиб, бутун юртимиз бўйлаб бахту саодат, қувонч улашмоқда.\nМазкур рукндаги бошқа мақолалар: « Барча шодлик — болаларга\tҚисқа сатрларда »


Ўрган-ўргат | navbahor-36m\nТошкент шаҳар халқ таълими\nбош бошқармаси ва вилоятлар\nБугунги кунда халқ таълими тизимида таълим сифатини мазмунан янги боскичга кўтариш мақсадида қатор ислоҳотлар амалга ошириб келинмоқда. Жумладан, таълим муассасаларида 2011-2012 ўқув йилидан бошлаб жорий этилган “Дарс муқаддас” тадбирлари ўқитувчиларни дарсларга пухта тайёргарлик кўриб келишга ундади. Қатор педагоглар ушбу йўналишда ижодий изланиб, юқори натижаларга эришмоқда.\n2012-2013 ўқув йилида ҳам ушбу тадбирларнинг давоми сифатида ““Ўрган-ўргат” тадбирлар мажмуасини амалга ошириш бўйича ТАВСИЯЛАР”” тайёрланди ва эътиборингизга ҳавола этилмоқда.\nУшбу тадбирлар мажмуасини тавсия этишдан мақсад, туманлар, мактаблар, директорлар, ўқувчилар, ўқитувчилар ўртасида бири-бирининг тажрибасини ўрганиш ва оммалаштириш, ўзаро дўстона рақобатбар-дошлик муҳитида иш жараёнини ташкил этиш ҳисобланади.\nЭнг муҳими, “Ўрган-ўргат” тадбирлар мажмуасини амалга оширишда ҳисоботбозликка йўл қўйилмайди, амалга оширилган ишлар ҳисоботи ёзилмайди ва олинмайди, ушбу вазифаларга ихтиёрий, сидқидилдан ва виждонан ёндашиш тавсия этилади. “Ўрган-ўргат” тадбирлар мажмуаси тавсия ҳисобланиб, мажбурий кўринишга эга эмас, жойларда бунданда яхшироқ тажрибалар аниқланса, улардан фойдаланган ҳолда амалиётга татбиқ этиш мумкин. “Ўрган-ўргат” тадбирлар мажмуаси кўп сонли педагоглар тажрибаси асосида мунтазам бойиб бораверади.\nИжрочи: А.Носиров, тел:239-19-70\n“Ўрган-ўргат” тадбирлар мажмуасини амалга ошириш бўйича ТАВСИЯЛАР\nБугунги кунда халк таълими тизимидаги энг муҳим вазифалардан бири таълим сифати ва мазмунини янги боскичга кўтариш, маънавий жиҳатдан баркамол, ахлоқан пок, шахсий ва касбий фазилатларга бой, мустақил фикрлайдиган, ташаббускор, фаол ёшларни шакллантириш, ўкитувчиларнинг билими ва касбий маҳоратини ривожлантириш, уларга амалий методик ёрдам бериш, хусусан, ёш ўкитувчиларнинг танлаган касбига нисбатан иштиёқини оширишга қаратилган тадбирларни амалга оширишдир.\nБу вазифаларни самарали амалга ошириш учун ўзаро тажриба алмашиш усулидан фойдаланган ҳолда “Ўрган-ўргат” номи билан аталган, турли йўналишларни ўзида мужассасамлаштирган тадбирлар мажмуасини амалиётга татбиқ этишни тавсия этамиз. Ушбу ”Ўрган-ўргат” тадбирлари мактаблар ўртасида, туманлар ўртасида, ўқитувчилар ўртасида, директорлар ўртасида, директор ўринбосарлари ўртасида, ўқувчилар ўртасида бири-бирининг тажрибасини ўрганиш ва оммалаштириш, ўзаро дўстона рақобатбардошлик муҳитида иш жараёнини ташкил этиш мақсадида жорий этилади.\nЎрган-ўргат тадбирида иш тажрибаларни ўрганиш ва аниқланган камчиликлар юзасидан амалий ёрдам кўрсатиш, кадрларни мавсумий, бир-икки кунлик шаклда алмашиниб ишлаш, бир-бирлари билан фаолиятга (муаммолларни аниқлаш ва ечимини топиш, баъзиларига ўргатиш мақсадида) оид дебат ўтказиш шаклларидан фойдаланиш мумкин.\nЎрган-ўргат туман(шаҳар) халқ таълими муассасалари фаолиятини методик таъминлаш ва ташкил этиш бўлимлари ўртасида\nТуман(шаҳар)лардаги Халқ таълими муассасалари фаолиятини методик таъминлаш ва ташкил этиш бўлимларининг бир-бирлари билан тажриба алмашинишини ташкил этишдан асосий мақсад фаолият кўрсатаётган бўлимларнинг ишини яхшилаш, самарадорликка эришиш ва бу орқали таълим муассасасаларининг фаолияти сифатини ошириш.\nТашкил этиш тартиби:\nТуман(шаҳар)лардаги Халқ таълими муассасалари фаолиятини методик таъминлаш ва ташкил этиш бўлимларининг бир-бирлари билан тажриба алмашинишини ташкил этиш учун вилоят халқ таълими бошқармаси туман (шаҳар)лар фаолиятидан келиб чиққан ҳолда уларни бир-бирига буйруқ билан ярим ўқув йилга бириктиради, ярим йилдан сўнгра яна туманларни алмаштириб қайта буйруқ чикаради. Буйруқда уларни бир -бирлардан ўрганиши лозим бўлган томонлари аниқ кўрсатилиши лозим. Вилоят халқ таълими бошқармаси томонидан уларнинг фаолияти назорат қилиб турилади ва натижалари таҳлил қилинади.\nТуман фаолияти ҳар томонлама ўрганиб-ўргатиш учун қуйидагиларга эътибор қаратиш лозим:\n1. Кадрлар билан таъминланиши, салоҳияти ва уларнинг иш тақсимоти.\n2. Фаолиятининг режалаштирилиши ва унинг бажарилиши, мониторингининг олиб борилиши.\n3. Таълим муассасалари ва педагоглар билан ишлаш шакллари ва уларга кўрсатилган амалий, методик ёрдам.\n4. Таълим муассасасалари фаолиятини ўрганиш ва уларнинг рейтингини белгалаш.\n5. Кенгаш йиғилишларини режалаштириш, ўтказиш унинг самарадорлиги ва натижавийлиги.\n6. Ҳужжатлар билан ишлаш.\nЎрган-ўргат умумий ўрта таълим мактаблар ва уларнинг директорлари ўртасида\nМактабнинг асосий мақсади Давлат таълим стандартларига мувофиқ ўқувчиларни ўқитиш ва тарбиялаш ҳамда шахснинг таълим олиш ҳуқуқини рўёбга чиқариш ҳисобланади. Шу мақсаддан келиб чиққан ҳолда, барча мактабларда ҳам фаолият ташкил этилади, вазифалар устида ишланади, лекин натижа турлича, бу эса ушбу мактабдаги раҳбарнинг қобилиятига, тажрибасига ва энг асосийси жамаода соғлом муҳитни ярата олишига боғлиқ. Шунингдек, педагогик кадрларнинг тўғри танланиши, уларнинг салоҳияти, ижодкорлиги, ўз устида доимий равишда изланиши, янгиликларга талпиниши ва ўрганиб ўз шогирдларига ўргатишига боғлиқдир. Умумий ўрта таълим мактабининг ҳар бирида маълум маънода ўзига хос тажриба, анъаналар бор. Ушбу тажрибани бошқа мактаблар билан алмашишни йўлга қўйиш, мактаблар фаолияти самарадорлигини оширишга ёрдам беради.\nТашкил этиш тартиби. Туман таълим муассасалари фаолиятини методик таъминлаш ва ташкил этиш бўлими томонидан, тумандаги мактаб директорларининг йиғилишида уларнинг ҳоҳишларига кўра, мактабларни бир-бирига бириктириб, рўйхати шакллантирилади. Ҳоҳиш билдирган мактаблар ўртасида ҳамкорликда “Ўрган -ўргат” иш режаси тузилади.\nРежа тузишда қуйидаги бандлар киритилади:\n-умумий ўрта таълим мактаб фаолияти;\n-мактаб раҳбариятининг фаолияти.\nУмумий ўрта таълим мактабининг фаолиятини режалаштиришда қуйидагиларни инобатга олиш лозим:\n-мактабнинг теварак-атрофини, тозалик, озодалик санитария ҳолати, таъмирлаш ва унинг сақланиш аҳволи;\n-мактабдаги мебель, ўқув-лаборатория жиҳозлари, спорт анжомларининг сақланиши ва улардан самалари фойдаланиш аҳволи;\n-мактабда таълим-тарбия жараёнининг замонавий талабларига мос келиши;\n-мактабда дарс жараёнида ўқитишнинг янги усуллари, янги педагогик технологияларнинг жорий этилганлиги;\n-мактабда кадрлар салоҳияти, ўқувчилар эҳтиёжининг тўлиқ қондиришилиши;\n-фанлар бўйича метод бирлашмалар фаолияти, ўқитувчиларга методик ёрдамнинг ўз вақтида ва керакли даражада берилиши;\n-мактаб раҳбарларининг дарс бериши ва дарс таҳлилларининг талаб даражасида амалга оширилиши;\n-дарс жадвалининг талаб даражасида тузилганлиги;\n-ўқув режалари, ўқув дастурларининг амалиётда тўғри қўлланилиши;\n-фанларнинг чуқурлаштириб ўқитилиши ва меърий ҳужжатларга мос равишда ташкил этилганлиги;\n-мактабда ИКТ ўқитилиши, ўқитувчиларнинг компьютер саводхонлиги даражаси\n-синф раҳбарларининг иш режалари ва унинг ўз вақтида бажарилиши;\nота оналар ва маҳалла билан ишлаши;\nбитирувчиларни таълимнинг кейинги босқичига жалб этилиши, психологлар фаолияти;\nўқувчилар бўш вақтларининг тўғри ташкил этилганлиги;\nКамолот, ЁИҲ, Камалак бошланғич ташкилоти фаолиятининг тўғри ташкил этилиши,\nмактабда тиббий хизматнинг ташкил этилиш аҳволи каби йўналишлар;\nРежа асосида бир-бирларининг фаолияти масъул шахслар (методбирлашма раислари, кутубхоначи, психолог, болалар ва ўсмирлар етакчилари, директор ўринбосарлари, мактаб раҳбарияти) томонидан ўрганилади. Ўрганиш жараёнида учраган камчиликлар юзасидан маслаҳатлар берилади ва лозим деб топган тажрибаларини ўз иш фаолиятида фойдаланилишини белгилаб оладилар.\nБошқаришнинг ташкилий–маъмурий усуллари;\nБошқаришнинг ҳуқукий усуллари;\nБошқаришнинг бевосита кўрсатма бериш усуллари;\nБошқаришда рағбатлантиришдан фойдаланиш усуллари;\nКадрларни маънавий жиҳатдан ривожлантириш усуллари;\nБошқаришда кузатиш усули;\nБошқаришда суҳбат усули;\nМактаб ҳужжатларини таҳлил қилиш усули;\nРаҳбарият фаоиятини режалаштириш;\nМактаб раҳбариятининг ходимлар билан мулоқот маданияти;\nМактабда ташкил қилинган ижодий муҳит;\nМактаб рахбарияти ўз фаолиятини режалаштириши ва унинг амалга ошириши;\nМактаб ички назоратининг юритилиш аҳволи;\nМактаб раҳбариятининг ўкувчилар, ота-оналар ва ўқувчилар билан олиб борган ишлари.\nҲар бир мактаб директори, лозим деб топилган ўринбосарлари билан биргаликда иккинчи мактабда 1кунлик (1 ҳафталик) раҳбарият вазифасини бажаради.\nҲар бир мактаб раҳбари ўз фаолиятини сарҳисоб қилиши ва бошқа таълим муассасаларида амалга оширилаётган ишларни, изланиш ва ютуқларни кўриб, ижодий таҳлил қилиши, қиёслаши, умумлаштириб хулосалар чиқариш асосида ўрганганларини амалий фаолиятда тизимли қўллаш, тегишли мақсадларда такомиллаштириб фойдаланишлари учун амалга ошириладиган ишларнинг режасини тузиб олиши зарур.\n“Ўрган –ўргат” — ўқувчилар ўртасида\nУмумий ўрта таълим мактабида таълим- тарбия жараёнини тўғри ва илмий асосда ташкил этиш учун ўқувчининг ўзига хос психологик ҳолатини ўрганиши муҳим саналади. Зотан, ҳар бир ўқувчи ўзига хос феъл-атворга эга. Шу боис, таълим-тарбия жараёнида уларга индивидуал муносабатда бўлиш, шахсий хусусиятларини ўрганиш орқали тарбиявий таъсир кўрсатиш оқилона ва самарали усулдир. Ўқувчини ўрганишда унинг биринчидан яхши жиҳатлари, ижобий томонларини эътироф этиш яхши самара беради. Демак, ўқувчи ва ўқувчи ўртасида ўзаро дўстона муносабатнинг шаклланиши таълим сифатини кафолатловчи муҳим омиллардан бири ҳисобланади. Жумладан, ДТС талабларини ўзлаштиришида қийналаётган ўкувчиларга кўмаклашувчи «Фаол ўқувчилар» мактабининг ташкил этиш орқали амалга оширилиши мумкин.\nМактаб иқтидорли ўқувчини бошқа бир иқтидорли билан, ўзлаштириш кўрсаткичи ўрта ўқувчини худди шундай ўқувчи билан ёки аъло ва бўш ўзлаштирувчи ўқувчидан жуфтлик ҳосил қилиш орқали фанлар бўйича ўқувчиларнинг ўзлаштириш сифатини ошириш, бўш ўзлаштирувчи ўқувчиларни юқори даражага кўтариш, ўқувчилар ўртасида дўстона муҳитни шакллантириш, бир-бирига ёрдам бериш ҳисларини тарбиялаш ҳамда иқтидорли, илғор ва ижодкор ўқувчиларни аниқлаб, уларга ёрдамга муҳтожлик сезадиган ўқувчиларни бириктириш йўли орқали уларни ўқишга қизиқишларини ошириш, илғор ўқувчилар сафига қўшилишига иштиёқ уйғотиш, ўзлаштириши паст бўлган ўқувчилар билан ишлашни йўлга қўйиш, ўқувчининг фаоллигини ошириш мақсадида ташкил этилади.\n“Ўрган-ўргат”– ўқитувчилар ўртасида\n“Ўрган-ўргат”– ўкитувчилар ўртасида икки йўналишда амалга оширилади: 1.Устоз-шогирд мактаби ташкил этиш орқали. 2.Илғор тажриба мактабининг ташкил этиш орқали.\n1. Устоз-шогирд мактаби\nҲудудлардаги таълим муассасаларида «Устоз-шогирд» мактабини ташкил этиш учун туман (шаҳар) Халқ таълими муассасалари фаолиятини методик таъминлаш ва ташкил этиш бўлимига таълим муассасалари тавсия этилган номзодлар орасидан қуйидаги талабларга мувофиқ Устозлар танлаб олиниб, устоз ишлайдиган мактабда «Устоз-шогирд» мактаби ташкил этилишига оид буйруқ қабул қилинади.\nолий педагогик маълумотга эга бўлган;\nўз фани йўналишида илғор тажрибага эга, ижодкор, ташаббускор, янгиликка интилувчан ва мунтазам равишда касбий билимларини ошириб борган;\nфаолияти тўғрисида таълим муассасаси раҳбарлари, касбдошлари, ўқувчилар ва уларнинг ота-оналари томонидан ижобий баҳо берилган;\nилмий-амалий анжуманларда маърузачи сифатида иштирок этган, Республика ва маҳаллий матбуотда эълон қилинган мақола ёки илмий, илмий-методик, тўпламларда чоп этилган маърузалар муаллифи;\n“Йилнинг энг яхши фан ўқитувчиси”, “Йилнинг энг яхши педагоги”, ёки “Йилнинг энг яхши тарбиячиси” кўрик-танлови (республика, вилоят, туман) совриндори;\nўзи фаолият олиб бораётган таълим йўналиши бўйича камида 3-5 йил давомида ўқувчиларининг ўзлаштириш сифат кўрсаткичи юқори бўлганлиги ва бошқа кўрсаткичлари ҳисобга олинади.\nТанланган Устоз ўз иш жойидаги хизмат вазифаларини тўлиқ бажариши ва шу билан бирга, ўзига бириктирилган шогирдлар билан шуғулланиши учун сарфланадиган вақтни ҳисобга олган ҳолда бир Устозга кўпи билан уч нафардан бир нафаргача шогирд бириктирилади. (меҳнат таълими, тасвирий санъат, мусиқа, чизмачилик фан ўқитувчилар учун бир нафар шогирд бўлиши мумкин).\nШогирдлар Устоз ишлайдиган таълим муассасасидан, ёки ушбу мактабга яқин ҳудуддаги мактаблардан, тегишли фан методика бирлашмаларининг тавсиясига биноан танланиб, туман (шаҳар) халқ таълими муассасалари фаолиятини методик таъминлаш ва ташкил этиш бўлимининг буйруғи билан Устозга бириктирилади. Шогирдларни танлашда уларнинг касбий тайёргарлик даражаси қуйидагича бўлиши кўзда тутилади:\nбиринчи шогирд тажрибали, касбий маҳорати юқори (устозлик даражасига яқин) бўлган педагог; иккинчи шогирд-тажрибали, касбий маҳорати бўйича малакасини оширишга ўзида эхтиёж сезган педагог; учинчи шогирд — ёш мутахассис.\nТуман (шаҳар) халқ таълими муассасалари фаолиятини методик таъминлаш ва ташкил этиш бўлими шогирдларни Устозга бириктириш тўғрисидаги буйруғида қуйидагилар акс эттирилади:\n-белгиланган Устоз ва шогирдларнинг иш жойи, лавозими;\n-узлуксиз малака оширишнинг ўқув-методик, ўқув-моддий, моддий-техника ва молиявий таъминоти масалалари;\n-устоз меҳнатини рағбатлантириш тартиби ва манбалари;\n-узлуксиз малака ошириш жараёни мониторинги ва назорати тартиби, шунингдек, шогирдларнинг “Устоз-шогирд” мактаби бўйича ўқув йилига мўлжалланган жараёни жадвали тасдиқланади.\nБуйруқ нусхаси белгиланган Устознинг ва шогирдларнинг иш жойига етказилади.\n«Устоз-шогирд» мактабидаги машғулотлар тегишли фан ўқитувчиларининг методик кунларида илмий, методик ва амалий билимларни ўрганиш бўйича ўқув, семинар, тренинг, баҳс-мунозаралар ўтказиш ҳамда амалий кўникма ва малакаларни мустаҳкамлаб бориш бўйича ўзаро дарслар кузатиш, таҳлил қилиш ва тегишли консультациялар шаклида олиб борилади.\nЎзаро дарслар кузатиш ва таҳлил қилишни тегишли фан ўқитувчиларининг методик кунларида, ҳар ойнинг биринчи ҳафтасида Устоз ишлайдиган таълим муассасасида унинг дарсини, кейинги ҳафталарда навбати билан шогирдлар ишлайдиган таълим муассасаларига бориб, уларнинг дарсини кузатиш ва таҳлил қилиш шаклида олиб борилади. Бунинг учун тегишли таълим муассасалари маъмурияти томонидан методик кунларда” Устоз ва шогирд” дарсларини ўтказиш учун дарс жадвали мувофиқлаштириб берилади.\n«Устоз-шогирд» мактаби фаолияти самарадорлигига бевосита туман (шаҳар) халқ таълими муассасалари фаолиятини методик таъминлаш ва ташкил этиш бўлими қошидаги таълим муассасаларининг ўқув-тарбия жараёнини методик таъминлаш кичик гуруҳининг методистлари масъул ҳисобланади. Улар устоз ва шогирд ўқитувчиларнинг номзодини таълим муассасадаги фан метод бирлашмаси билан келишган ҳолда белгилайди, ҳамкорлик режасини ишлаб чиқади ва ижросини назоратга олади, фанлар кесимида амалий-услубий ёрдамлар, вақти-вақти билан давра суҳбатлари, семинарлар ўтказиб, юзага келаётган муаммоларни бартараф этиш чораларани кўради.\nҲар чорак якунида устоз ва шогирдлар ҳамкорлиги натижаси бўйича давра суҳбатлари ўтказади, ўзаро дарс кузатувлари хулосаларини тинглайди, ҳамкорликда тайёрланган ҳужжатлар йиғмажилдлари асосида умумий фаолият мониторингини олиб боради. Унда: Устоз ва шогирднинг дарс таҳлиллари, ўқувчиларни ҳар чорак давомида ўзлаштириш сифат кўрсатгичлари, чораклар кесимида ўзлаштириш сифат кўрсатгичларни қиёслаш, илғор тажрибаларни ўрганиши ва амалга татбиқ қилиши, инновациялар (илғор педагогик ва ахборот технологиялари)дан фойдаланиши, ижодий, методик ёки илмий-тадқиқот фаолияти билан шуғулланиши, фаолиятнинг рейтинг кўрсатгичлари эътиборга олинади.\nМониторинг натижалари бўйича юқори кўрсаткичларга эришган шогирдга Устоз ва у ишлайдиган таълим муассасаси тегишли Фан методика бирлашмасининг тавсиясига биноан устозлар рўйхатига ўтказиш масаласини кўриб чиқади, туман (шаҳар) халқ таълими муассасалари фаолиятини методик таъминлаш ва ташкил этиш бўлими қошидаги таълим муассасаларининг ўқув-тарбия жараёнини методик таъминлаш кичик гуруҳи кенгашига муҳокама қилиш учун тақдим этилади ҳамда туман (шаҳар) халқ таълими муассасалари фаолиятини методик таъминлаш ва ташкил этиш бўлими раҳбари томонидан тасдиқланади.\nУстоз ва шогирдлар ишлаётган таълим муассасаси раҳбарияти:\nУстознинг таълим муассасасида шогирдлар билан машғулот олиб бориши учун зарур шарт-шароитлар яратилади, дарс жадвалини фанлар кесимида метод кунларга қўйилишини таъминлайди.\nШогирдларнинг тегишли йўналишлар бўйича керакли асбоб-ускуналар, лаборатория жиҳозлари, материаллар, кўргазмали қуроллар, техника воситалари каби жиҳозлардан фойдаланиши учун шароитлар яратади.\nУстоз ва шогирдларни ўрнатилган тартибда директор жамғармаси ҳамда бюджетдан ташқари топилган маблағлар ҳисобидан рағбатлантириб борилади.\nМетодика кенгашида “Устоз-шогирд” мактаби бўйича ҳисоботларини эшитади ва хулосалар тайёрлайди.\nНатижалар шогирд ўқитувчи ишлайдиган таълим муассасасидаги тегишли фан методика бирлашмаси ҳамда Устоз томонидан олиб борилган кузатувлар ва методика бирлашмасининг хулосаси асосида чиқарилади.\n“Устоз-шогирд” мактаби фаолияти бўйича Туман (шаҳар) халқ таълими муассасалари фаолиятини методик таъминлаш ва ташкил этиш бўлимига таклиф ва хулосаларни тақдим этади.\nшогирдларнинг индивидуал режаси бўйича билим, кўникма, малакаларни ўзлаштириб боришларини, индивидуал режада белгиланган тадбирларнинг ўз вақтида тўлиқ ва сифатли бажарилишини назорат қилади;\nшогирдлари фаолиятига ва ўз устида ишлаш режаларини бажарилиши мониторингини олиб боради;\nшогирдларининг дарсларини кузатади, таҳлил қилади, амалий-методик тавсиялар бериб боради;\nзамонавий ўқув-лаборатория асбоб-ускуналари ва жиҳозларидан самарали фойдаланиш, илғор иш тажрибаларни, ахборот-коммуникация ва мультимедия воситаларини ҳамда электрон дарсликларни амалиётга татбиқ қилишга кўмаклашиб боради.\nиндивидуал режада белгиланган тадбирларни бевосита ўз вақтида амалга оширади;\nустозларнинг ва ҳамкасб шогирдларининг дарсларини кузатади, устоздан маслаҳатлар олади ва дарс жараёнида сифат-самарага эришиш учун ўз устида ишлаш режаси асосида билимини ошириб боради;\nустознинг дарсларини кузатиши тажрибасини ўрганади;\nижодий, методик ёки илмий-тадқиқот фаолияти билан шуғулланади.\n2. Илғор тажриба мактабининг ташкил этиш орқали\nУстоз-шогирд мактабига аъзо бўлмаган ўқитувчилар учун илғор тажриба мактаби ташкил этилади. Мактабга илғор ташкилотчи ўқитувчилардан раҳбар белгиланади. Илғор тажриба мактаби бўйича бир ойда икки марта машғулотлар ташкил этади. Мактабнинг иши унинг ташкил этилишига қараб режалаштирилади. Режада берилган мавзулар ушбу мактабдаги ёки қўшни мактабда илғор тажрибали ўқитувчилар томонидан амалга оширилади.\nИлғор тажриба мактабига асосан, дарс ўтишнинг ноанънавий усулларидан, янги педагогик технологиялардан, инновацион ва интерфаол усуллардан унумли ва самарали фойдаланган ўқитувчилар орасидан танлаб олинади.\nИлғор тажриба мактабида фаолият кўрсатадиган ҳар бир ўқитувчи ўз иш тажрибасини бошқа ўқитувчилар билан ҳамкорликда олиб боради. Масалан, мактабнинг ўқитувчилари қуйидаги усуллар орқали бир-бирлари билан тажриба алмашишлари мумкин.\n-дарс ўтишнинг инновацион усулларидан кенг фойдаланиш;\n-дарс ўтишда ахбарот коммуникация технологияларидан фойдаланиш;\n-дарсларда ўқувчилар фаоллигини ошириш,\n-кичик гуруҳларда ишлаш;\n-бўшлиқлар устида ишлаш;\n-ўқувчиларнинг ижодий фаолиятини ўстириш;\n-дарс ўтишда дидактик материаллардан фойдаланиш;\n-“Ҳамкорликда ўқитиш технологияси”дан фойдаланиш;\n-“Дидактик ўйин технологияси”дан фойдаланиш;\n— “Модулли таълим технологияси” орқали ва ҳ.к.\nИлғор тажриба мактабида олиб бориладиган машғулотларни ҳар бир ўқитувчи мактаб иш режасида белгиланган мавзулар асосида ўз иш тажрибасидан келиб чиқиб олиб боради. Мактабда олиб борилган ҳар бир машғулотдан ҳар бир ўқитувчи маълум бир тажриба ва янгилик ўрганишга муваффақ бўлади. Ҳудудларда илғор тажриба мактабларининг ташкил этилиши орқали ёш ва тажрибаси кам ўқитувчиларга услубий ёрдам берилади. Шунингдек, дарс ўтиш сифати оширилиб, ўқувчиларнинг билим-самарадорлигини оширишга эришилади.\n“Ўрган-Ўргат” тадбирлар мажмуасини амалга оширишда ҳисоботбозликка йўл қўйилмайди, амалга оширилган ишлар ҳисоботи ёзилмайди ва олинмайди, ушбу вазифаларга ихтиёрий, сидқидилдан ва виждонан ёндашиш тавсия этилади;\n“Ўрган-Ўргат” тадбирлар мажмуаси тавсия ҳисобланиб, мажбурий кўринишга эга эмас, жойларда бунданда яхшироқ тажрибалар аниқланса, улардан фойдаланган ҳолда амалиётга татбиқ этиш мумкин;\n“Ўрган-Ўргат” тадбирлар мажмуаси кўп сонли педагоглар тажрибаси асосида мунтазам бойиб бораверади.


“Аждодларни хотирлаш-муқаддас қадирият” » Новости Узбекистана сегодня: nuz.uz\nНовости Узбекистана → ЖАМОАТЧИЛИК → “Аждодларни хотирлаш-муқаддас қадирият”\n07-05-2019 16:33 0 780 Рейтинг1 Чоп этиш\n“Аждодларни хотирлаш-муқаддас қадирият”\n2019 йил 6 май куни Ўзбекистон Республикаси Қуролли Кучлар Академияси профессор ўқитувчилари,Ўзбекистон Республикаси Успенский номидаги ихтисослашган мусиқали академик лицейда бўлиб, лицейда “Аждодларни хотирлаш-муқаддас қадирият”, “Эътибор ва ғамхўрлик-инсоний бурч” шиорлари остида 9-май умумҳалқ байрами – Хотира ва Қадрлаш кунига бағишланган тадбирда қатнашдилар.\nТадбирда Ўзбекистон Республикаси Успенский номидаги ихтисослашган мусиқали академик лицей раҳбарияти шунингдек фахрийлар, меҳмонлар, лицей ўқитувчилари ва ўқувчилари қатнашди.\nТадбирда сўзга чиқганлар томонидан“Дунёга кўрсатса кўрсатадиган, мақтанса мақтанадиган юртдошларимиз қанча, Иккинчи жаҳон урушида юрт ҳимоясига отланиб, жасорат кўрсатган ватандошларимиз хотираси ҳамиша мангудир” деб, Иккинчи жаҳон урушинибатафсил ёритиб бердилар.\nШунингдек, подполковник Сафаров Ю.Бўз сўзида фахрийларимизнинг муносиб ҳаёт кечириши учун зарур шароитлар яратиб бераётган давлатимиз томонидан уларни ҳар томонлама қўллаб-қувватлаш, эътибор ва ғамхўрлик кўрсатиш мақсадида самарали ишлар амалга оширилмоқда. Зеро, бугун улар туфайли мамлакатимизда тинчлик-осойишталик ҳукм сурмоқда, ҳаётимиз фаровон. Жанг майдонларида жон берган, урушдан қайтмаганларни эслаш, бугун орамизда соғ-саломат ҳаёт кечираётган нуроний отахон ва онахонларимизга ғамхўрлик кўрсатиш бизнинг муқаддас бурчимиздир деб сўзини якунлади. Тадбирда Иккинчи жаҳон урушига бағишланган концерт дастури ва видио лавҳалар намойиши этилди.\nҚуролли Кучлари академияси подполковник


“Меҳробдан чаён” асарини неча марта ўқигансиз? "Ўткан кунлар"ни-чи? - zarnews.uz\n“Меҳробдан чаён” асарини неча марта ўқигансиз? "Ўткан кунлар"ни-чи?\nКеча Самарқанд вилоят рус драма театрида “Абдулла Қодирий – ўзбек адабиёти хазинасидан” мавзусида маънавий-маърифий тадбирда сўзга чиққан Ўзбекистон Ёзувчилар уюшмаси аъзоси Каримберди Тўрамурод залдаги ёшларга шундай мурожаат қилди.\n– Эсингиздами, Раъно узатилаётган пайтда неча ёшда бўлган? 17 ёшда. Ўн етти ёшли қизни Абдулла Қодирий шундай таърифлайди: “Раъно Нигор ойимнинг тўнғучи, бу йил ўн етти ёшни тўлдурадир. Саводни отасидан ўқуб, ўн тўрт ёшида ибтидоий мактаб прўғрамида бўлған барча дарсларни битирган, масалан: диний қисмдан – “Ҳафтияк”, “Қуръон”, “Чаҳор китоб”, “Сўфи Оллоёр”, “Маслаки муттақин”, адабиётдан – Навоийнинг барча асарлари, девони Фузулий маъа Лайли Мажнун; Амирий, Фазлий ва шулардек чиғатой-ўзбек катта шоирларининг асарлари; форсийдан – Хожа Ҳофиз Шерозий ва Мирзо Бедил, хусни хат, иншо ва бошқалар”. Эътибор беряпсизми, ўн етти ёшли қиз Қуръони каримни ёддан билган, мумтоз адабиётимизни пухта ўрганган. Чор Россияси босиб олгунча ота-боболаримиз саводсиз бўлмаган, аммо тарих бизга шундай кўрсатилди. Тарихимизни, миллий анъана ва қадриятларимизни англаб етиш учун “Меҳробдан чаён”, “Ўткан кунлар” асарларини ёшларга беш мартадан ўқиб чиқишни тавсия қилган бўлардим. Шунда ёшлар адибнинг ўзбек адабиёти хазинасига қанча фойда келтирганини тушуниб етади.\nТадбирда Абдулла Қодирийнинг мураккаб ва таҳликали ҳаёти ва ижоди ҳақида гапирилди. Сўнгра вилоят мусиқали драма театри томонидан саҳналаштирилган “Меҳробдан чаён” романидан парча қўйилди. Саҳна кўриниши ўша даврнинг маданияти, урф-одатлари ва одамларининг табиатини очиб бера олган. Бевосита ўша даврга тушиб қолгандек ҳис этасиз ўзингизни.\nКейинги саҳна кўриниши режиссёр Аҳматулло Ниязов томонидан Абдулла Қодирийнинг “Ўткан кунлар” романи асосида саҳналаштирилган бўлиб, уни вилоят рус драма театри ижодкорлари маҳорат билан ижро этишди. Ушбу саҳна кўриниши рус тилида бўлиб, ёшларда катта таассурот қолдирди.\nШу каби маънавий-маърифий тадбирлар ёшларимиз тарбиясига ижобий таъсир қилади, албатта. Бироқ, тадбирга жуда кам ёшлар қатнашди.


Қурбонлик қандай ибодат?\n1038 Ўқиш режими + -\nҚурбонлик – қурбон ҳайити кунларида қўй, эчки ё мол сўйиб амалга ошириладиган ибодатдир. Бунга «Удҳийя» дейилади.\nҚурбонлик Исломдаги мол воситасида бажо келтириладиган ибодат ҳисобланади. Аллоҳ таоло эҳсон этган борлиққа банданинг шукронасини билдиради.\nҚурбонлик ибодатининг тарихи анча узоқларга – Иброҳим алайҳиссалом замонларига бориб тақалади. Ҳазрати Иброҳим алайҳиссалом, бир ўғилли бўлсам, уни Аллоҳ йўлида қурбон қиламан, деб назр қилган эдилар. Орадан анча йиллар ўтиб ўғилли бўладилар, аммо назрларини хаёлдан чиқариб қўядилар. Бир куни тушларида ўз ўғилларини бўғизлаётганларини кўрадилар. Шунда назрлари эсига тушиб, бу ҳақда ўғиллари Исмоил алайҳиссаломга айтадилар. Аллоҳнинг қудрати билан, ўғиллари улуғ бир таслимият намунасини кўрсатадилар.\nНиҳоят, Иброҳим алайҳиссалом назрларини амалга ошира бошлаганида, Аллоҳ таоло Жаброил алайҳиссалом орқали бир қўчқор юбориб, инсон ўрнига ўшани қурбон этишлари мумкинлигини билдиради.\nМазкур ҳодиса ҳақида Қуръони каримда қуйидагича марҳамат қилингандир: «Бас, Биз унга (Иброҳимга) бир ҳалим ўғил хушхабарини бердик. Бас, қачонки у (отаси) билан бирга юрадиган бўлгач, (Иброҳим): «Эй ўғилчам, мен тушимда сени (Қурбонлик учун) сўяётганимни кўрмоқдаман. Энди сен ўзинг раъй (фикр) қилишингни бир ўйлаб кўргин», деган эди, у айтди: «Эй отажон, сенга (тушингда Аллоҳ томонидан) буюрилган ишни қилгин. Иншааллоҳ, мени сабр қилувчилардан топурсан».\nБас, қачонки иккиси ҳам Аллоҳнинг амрига бўйсуниб, (Исмоилни қурбонликка) пешонаси билан (ерга) ётқизган эдики, Биз унга нидо қилдик: «Эй Иброҳим! Дарҳақиқат, сен тушни тасдиқ этдинг, Албатта, биз эзгу иш қилувчиларни мана шундай мукофотлаймиз!»\n«Албатта, бу қурбонликка буюришим айни имтиҳондир! Биз (Исмоилнинг) ўрнига катта бир (қўчқор) сўйишни эваз қилиб бердик. Кейинги (авлод)лар орасида у (Иброҳим) ҳақида яхши гапирганларни қолдирдик. Иброҳимга салом. Биз эзгу иш қилувчиларни мана шундай мукофотлаймиз! Дарҳақиқат, у Бизнинг мўмин бандаларимиздандир». («Соффат», 102, 110)\nҲазрати Исмоилнинг ўрнига бир қўчқор қурбон этилишининг буюрилиши Аллоҳнинг инсониятга берган неъмати ва лутфидир. Аллоҳ бандаларинини Ҳазрати Иброҳимдек бир Пайғамбар воситасида инсонни қурбон қилишдан сақламаганда, улар «инсонни қурбон қилиш»дек даҳшатли бир ишни одат қилиб олишарди. Ёки оғир бир мажбурият остида қолар ва қўрқинчли одатдан уларни ҳеч ким қутқариб қола олмасди.\nХуллас, қурбонлик қилиш Ҳазрати Иброҳим алайҳиссаломдан бизга суннат бўлиб етиб келган. Қурбонлик – инсоннинг Аллоҳ наздида севимли ва яқин бўлишига васила бўлувчи ибодатдир. Қурбонлик қилиш билан инсон ўзининг Яратувчисига бўлган боғлиқлигини, Унинг ризолиги учун ҳар қандай фидокорликка (Ҳазрати Иброҳим алайҳиссаломдек) тайёр эканлигини билдирган бўлади. Шунга кўра, бошқа ибодатларда бўлганидек, қурбонликда ҳам яхши ният ва чин ихлос муҳимдир. Қуръони каримда марҳамат қилинганидек «Аллоҳга (қурбонлик) гўштлари ҳам, қонлари ҳам етмас. Лекин У Зотга сизлардан тақво етар. Аллоҳ сизларни ҳидоят қилгани сабабли – У Зотни улуғлашларингиз учун – уларни бўйсундириб қўйди. Эзгу иш қилувчиларга хушхабар беринг!» («Ҳаж», 37)\nПайғамбаримиз Муҳаммад соллаллоҳу алайҳи васаллам ҳам амалларнинг қиймати ниятга боғлиқлигини, киши бир ишни қайси ниятда бажарса, қўлга киритадигани ҳам ўша ниятига яраша бўлишини марҳамат қилганлар.\nБундан ташқари, қурбонлик кишилар ўртасида ўзаро ёрдам ва меҳр-оқибатнинг Исломдаги гўзал намунаси ҳамдир.\n(Лутфи Шонтурк. «Қурбонлик қандай ибодат?»дан олинди) Муслима Робиа\nЗулҳижжа ойи ғолиби бўлинг!\nҚрим муслималарининг лойиҳаси энг яхши деб топилди\nМосквада бўлиб ўтган «Муслиманинг жамиятдаги ижтимоий ўрни» мавзусига бағишланган муслима аёллар ташкилотларининг олтинчи умумроссия съездида Қрим давоми...\n06:53 / 28.07.2018 1177\nОЧКЎЗЛИКНИНГ ОҚИБАТИ Кунларнинг бирида бир очкўз Исо алайҳиссалом ҳузурларига келиб Эй Исо Сен билан биродар бўлиб, суҳбатингга шерик бўлишни истайман, давоми...\n12:03 / 17.03.2017 2768\n06:04 / 09.08.2018 927\nВақф хайрия жамоат фонди (анонс)\n07:55 / 09.08.2018 1171


ЁШЛАР – КЕЛАЖАГИМИЗ, ТАЯНЧ ВА ИШОНЧИМИЗ!\n 27 Jun 2020\nУчқудуқ туман ҳокими С.Хамроевнинг битирувчиларга мурожаати\nАссалому алайкум ҳурматли ота-оналар!\nАзиз билимга чанқоқ ўғил-қизларим!\nМуҳтарам Президентимиз Шавкат Миромонович Мирзиёевни бевосита ташаббуслари билан ўз олдига улкан мақсадларни қўйган, катта довонларни кўзлаган юрагида ўти бор, билимга чанқоқ сиз азиз ёшларимизнинг таҳсил олишлари, ҳунар ўрганишлари учун кенг имкониятлар яратилган. Кўплаб имтиёзлар ва енгилликлар берилган.\nБу каби шарт-шароитлардан фойдаланиш эса сизнинг ўз келажагингиз учун қўйилган мустаҳкам пойдеворингизга асос бўлиб хизмат қилиши шубҳасиз!\nОлий таълим даргоҳида таълим олишни, етук мутахассис бўлиб етишиш ҳаётда муносиб ўрин эгаллаш бугун ҳар бир ёш йигит-қизнинг энг катта истаги, улкан орзуси, десак тўғри бўлади.\nЭнг муҳими, ўқиш истаги бор ёшларимиз учун имкониятлар янада кенгайтирилиб, улар ўз хоҳиш ва истакларига кўра кундузги, кечки ва сиртқи бўлимларда таҳсил олишлари мумкин.\nЖорий йилда республикамизда мактаб битирувчиларини олий таълимга қамраб олиш учун 26 фоизли квоталар ажратилди.\nАбитуриентларга тест синови топширган фанлар мажмуаси ҳамда фанлар кетма-кетлиги бир хил бўлган бешта йўналишни танлаш имконияти берилмоқда. Шунингдек ОТМга киришда хотин-қизлар учун қўшимча грант ажратилмоқда. Давлат грантлари икки бараварга кўпайтирилди.\nҚабул имтиҳонлари жараёнларида шаффофлик тушунчаси чинакамига бўй кўрсатаяпти. Энг муҳими, бу борадаги ислоҳотлар фақат билимли ёшлар манфаатига хизмат қилмоқда.\nЖорий йилда Учқудуқ туманида 451 нафар ўқувчи 11-йиллик таълим тизимини, 238 нафар битирувчи кончилик касб-ҳунар коллежини якунлади. Таъбир жоиз бўлса, улар ҳаётида янги саҳифа очилиб, мустақил ҳаётга қадам қўйишди.\nБугун ёшлар ўртасида олий маълумотли бўлиш истаги ҳар қачонгидан ҳам кучли. Шу сабабли туманимизда олий таълим муассасаларига ҳужжат топширишга кўмаклашувчи 9 та штаб тузилган бўлиб, битирувчиларнинг қарийб 85-90 фоизи ОТМ ларда ўқишни давом эттиришни мақсад қилишган.\nЁшларнинг бу интилишлари таҳсинга лойиқ. Лекин шуни ёдда тутингки, ОТМ га ҳужжат топширган ҳаммага ҳам талаба бўлиш бахти насиб этмайди, республикамизда қабул квоталари тасдиқланган. Ўқишга кира олмаслик фожиа эмас! Олий маълумотга эга бўлиш кафолатли келажак ҳам эмас!\nДоно халқимиз "Ҳунарли - хор бўлмас" деганларидай, қўлингизда камида 2-3 та ҳунарингиз бўлсагина келажакда тўкис ва фаровон ҳаёт кафолатланган бўлади. Ҳунар ўрганган ҳар бир ёш ўз касбининг моҳир устаси, таъбир жоиз бўлса ўз ишининг академиги бўлиши лозим!\nДавлатимиз раҳбарининг 2019 йил 6 сентябрда эълон қилинган “Профессионал таълим тизимини янада такомиллаштиришга доир қўшимча чора-тадбирлар тўғрисида”ги фармони билан 2020/2021 ўқув йилидан бошлаб юртимизда янги бошланғич, ўрта ва ўрта махсус профессионал таълим тизими ҳамда табақалаштирилган таълим дастурлари жорий этиладиган таълим муассасалари тармоғи ташкил этилмоқда.\nТуманимиздаги кончилик касб-ҳунар коллежи техникумга айлантирилиб, методик ёрдам кўрсатувчи олий таълим муассасаси Навоий давлат кончилик институти ҳисобланади.\nМазкур техникумда олий таълим муассасаларининг бакалавриат йўналишларига интеграциялашган таълим дастурлари бўйича кадрлар тайёрланади. Муассасада ўқитиш шакли кундузги, кечки ва сиртқи, контингенти умумтаълим мактабларининг битирувчилари ҳамда катта ёшдаги аҳоли ҳисобидан шакллантирилади.\nТехникумни муваффақиятли тамомлаган битирувчилар Навоий давлат кончилик институтининг бакалавриат таълим йўналишлари бўйича кириш имтиҳонларисиз якка тартибдаги суҳбат орқали 2-курсдан ўқишини давом эттириш ҳуқуқига эга бўлади. Бу ҳам Учқудуқ ёшларига берилган бир имкониятдир, десак тўғрироқ бўлади.\nМуҳтарам Президентимиз томонидан куни кеча ўтказилган видеоселектор йиғилишида бу йилги битирувчиларни ўқиш ва ишга жалб этиш масалалари ҳар бир туман раҳбарининг энг муҳим ва устувор вазифаси этиб белгилаб берилди.\n«Тадбиркорлик фаолияти ва ўзини ўзи банд қилишни давлат томонидан тартибга солишни соддалаштириш чора-тадбирлари тўғрисида» Президент қарори қабул қилинганидан хабарингиз бор.\nМазкур қарорга асосан, 1 июлдан бошлаб ўзини ўзи банд қилган шахслар шуғулланиши мумкин бўлган фаолият, ишлар, хизматлар турлари рўйхати кенгайтирилди. Аҳолининг айниқса, ёшларнинг 67 та йўналишда ўзини ўзи банд қилиш имконияти тақдим қилинмоқда.\nХалқимизга хос уста-дурадгорлик, чеварлик, миллий ширинликлар пишириш, ёғоч ва темир буюмларига ишлов бериш, сартарошлик, дизайнерлик ва бошқа кўплаб йўналишлар рўйхатдан жой олган\nЖорий йилда туманимизда 1421 та янги иш ўринлари, жумладан кичик бизнес ва хусусий тадбиркорликни ривожлантириш ҳисобига 783 та, инвестицион лойиҳалар ва ижтимоий инфратузилма ҳисобига 638 та Ўзбекистон ёшлар иттифоқи ҳузуридаги “Yoshlar – kelajagimiz” жамғармаси маблағлари асосида 25 та иш ўринлари яратилади.\nШунингдек, “Ҳар бир оила тадбиркор” дастури доирасида 3,5 млрд., ҳунармандчилик йўналишида 500,0 млн., “Yoshlar – kelajagimiz” жамғармасининг 1,2 млрд. сўмлик кредит маблағлари ажратилиши режалаштирилган.\nБундан ташқари ҳақ тўланадиган жамоат ишларига 336 нафар ёшларни жалб этиш орқали улар бандлигини таъминлаш белгиланган.\nДарҳақиқат, меҳнат инсоннинг ҳаётида муҳим ўрин эгаллайди. Шунинг учун ҳам инсон ҳаётини, турмушини меҳнатсиз, яратувчиликсиз тасаввур этиб бўлмайди.\nЗеро, "Ҳунар - ҳунардан ризқинг унар" сингари кўплаб мақоллар борки, уларнинг замирида бирор-бир ҳунарни эгаллаб, уни даромад манбаига айлантирган кишининг ҳам ўз оиласи фаровонлигини таъминлаши, ҳам элга, юртга наф келтириши ифодаланади. Бундай ёшлар Учқудуқда ҳам талайгина. Ўқиш ва ишлашлари учун яратиб берилаётган шарт-шароитлар учқудуқлик ёшларни янги марралар сари ундаётгани бор гап.\nЕтарли салоҳият, кенг имконият мавжуд бўлган Учқудуқда ёшлар бандлигини таъминлашга алоҳида эътибор қаратилиб, ҳар ҳафтанинг сешанба куни - ёшлар бандлигини таъминлаш куни деб белгиланди. Ва, бу борада таклиф, мулоҳаза ва мурожаатларингиз бўлса туман ҳокимлигининг 593-22-12 ишонч телефонига мурожаат қилишларингиз мумкин бўлади.\nЮрагида ўти бор азиз ёшлар!\nЁшлик инсон умрининг гўзал ва беғубор фасли, улкан орзу-умидлар, беқиёс имкониятлар даври эканини янада чуқур ҳис қилиб, сиз, навқирон фарзандларимизга энг эзгу тилакларимизни изҳор этмоқчиман!\nҚаерда бўлманг, мактаб партасида олган билимларингиз сизга қўл келишига, келгусида олий таълим муассасаларида, касб-ҳунар техникумларида уларни янада мустаҳкамлаб боришингизга умид қиламан.\nЎзбекистон – улкан имкониятлар мамлакати! Бугун биз ўз олдимизга қўйган улкан ва масъулиятли вазифалар бутун халқимиз каби сиз ёшлардан ҳам ҳар томонлама катта тайёргарлик ва сафарбарликни талаб этмоқда.\nБарчангизга сиҳат-саломатлик, иш ва ўқишларингизда каттадан-катта муваффақиятлар ёр бўлаверишини тилайман!\nO'qilgan: 126 bora\nBuni ham o'qing: « СОЧИЛГАН РИЗҚ\tБАРЧА САЪЙ-ҲАРАКАТЛАР БОЛАЖОНЛАР КЕЛАЖАГИ УЧУН »


Сўнгги 20 йил ичида Ўзбекистон барқарор ўсиш суръатига эриша олган саноқли мамлакатлардан бирига айланди - Zamon yangiliklar\n09 Июл 15:42\nСўнгги 20 йил ичида Ўзбекистон барқарор ўсиш суръатига эриша олган саноқли мамлакатлардан бирига айланди\n“J.P. Morgan” инвестиция банки 2021 йилнинг 21 июнида Ўзбекистон Республикасига бағишланган “Uzbekistan: Soum’er Solstice” (“Ўзбекистоннинг қуёш каби кўтарилиши”) номли таҳлилий ҳисоботини эълон қилди.\nХусусан, республика иқтисодиёти сўнгги ўн йил мобайнида йилига ўртача 6 фоизга ўсиб борган ва бу билан кўпгина мамлакатларнинг “ҳаваси”га сазовор бўлган. Улкан ислоҳотлар режаси келгусида сўнгги йиллардагидек ёки ундан ҳам юқори иқтисодий ўсишни таъминлайди. “J.P. Morgan”га кўра, сўнгги йилларда Ўзбекистонда ислоҳотлар жадаллашувига эришилган, ушбу ислоҳотлар мамлакатнинг иқтисодий ўсиш салоҳиятини оширишга хизмат қилади.\nШу билан бирга, Ўзбекистон бозорларни эркинлаштириш, кенг кўламли хусусийлаштириш орқали давлатнинг иқтисодиётдаги улушини камайтириш каби ислоҳотлар остонасида турибди. Бунда халқаро молия институтлари кўмагидан кенг фойдаланилмоқда. Давлат корхоналари ислоҳотига тўхталар экан, “J.P. Morgan” хусусийлаштириш иқтисодий наф олиб келишини, бироқ, у хатарлардан холи эмаслигини таъкидламоқда. Бунга Мустақил давлатлар ҳамдўстлигининг 1990 йиллардаги тажрибаси мисол қилиб келтирилган.\nШу сабабдан, Ўзбекистон Ҳукумати давлат корхоналарини қай тарзда хусусийлаштириши муҳимлиги айтилмоқда. Ҳисоботга кўра, Ўзбекистон 2020 йилда иқтисодий инқирозга қарамай 1,6 фоиз ўсишни таъминлай олган. Шу билан бирга, Ўзбекистон иқтисодиёти 2021 йилда 8,1 фоиз, 2022 йилда 6,3 фоиз ўсишга эришади (“J.P. Morgan” прогнози Халқаро валюта жамғармаси ва бошқа халқаро молия ташкилотлар прогнозларидан юқори). Ҳисоботда айтилишича, 2021 йилги иқтисодий ўсишга асосан қурилиш ва саноат тармоқлари ҳисса қўшади.\nҲисоботга кўра, 2016 йилдан кейин давлат қарзи тез суръатлар билан ўсиши кузатилсада, Бюджет қонуни билан давлат қарзининг энг юқори миқдори (ЯИМга нисбатан 60 фоиз) белгиланлиги ва давлат қарзининг 60 фоизга етиши эҳтимоли пастлиги қайд этилган. Кенгайиб бораётган жорий операциялар ҳисоби тақчиллигининг асосий сабаби ўлароқ иқтисодий ўсишни қўллаб-қувватлашга қаратилган чоралар ҳамда Ўзбекистоннинг “дунёга очилаётганлиги” кўрсатилмоқда.\n“J.P. Morgan” прогнозларига кўра, олтин нархи 2022 йилга бориб 1 350 долларгача тушиши мумкин. Шу сабабдан, Ўзбекистон жорий операциялари ҳисоби тақчиллиги 2021 йилда ЯИМга нисбатан 4,5 фоизни, 2022 йилда ЯИМга нисбатан 8,5 фоизни ташкил этиши прогноз қилинмоқда. “J.P. Morgan”нинг таъкидлашича, Ўзбекистон суверен халқаро облигациялари нархлари макроиқтисодий ҳолатнинг яхшиланаётганини акс эттиради. Хусусан, амалга оширилаётган таркибий ислоҳотлар инвесторлар “иштаҳаси”га ижобий таъсир кўрсатади.\nБугун ҳамма дам оляпти, лекин улар ишда\nЭртадан янги телеканал ўз дастурларини бошлайди\nРоссия яна Ўзбекистондан сабзавотлар импортини чеклади. Бу биринчи марта эмас


Ўзбекистон кубоги. "Бухоро" 1/8 финалга йўл олди » Скачать музыку бесплатно новинки музыки 2016-2017\nЎзбекистон кубоги. "Бухоро" 1/8 финалга йўл олди\nКомментариев: 0 Просмотров: 258 Дата: 20-03-2016, 18:52 Ёзёвонда “Ёзёвон-Лочинлари”-“Бухоро” учрашуви ўз якунига етди. Ўзбекистон кубоги 1/16 финал учрашувида бухороликлар 4:0 ҳисобида ғалаба қозонишди. Учрашувда тажриба бобида рақибидан анча устунроқ бўлган олий лига вакили тўлиқ устунликга эга бўлди ва якунда буни ҳисобда акс эта олди. Учрашувнинг 12-дақиқасида мезбонлар ҳимоячиси ўз жарима майдони ичида Саламат Қуттибаевга нисбаттан қўпол ўйнади. Воқеа ёнида бўлган Ҳасан Рўзиев иккиланмасдан ўн бир метрлик нуқтага ишора қилди. Пенальтини Руслан Мельзиддинов аниқ бажариб, жамоасини олдинга олиб чиқди. Учрашувнинг 26-дақиқасида ўнг қанотдан Азиз Ибрагимов жарима майдони сари узатган тўпини Шавкат Саломов тўхтатмай кучли зарб билан дарвозага йўллади. Бу зарбани мезбонлар дарвозабони Алишер Пахритдинов қайтаришга ожизлик қилди-0:2. Ушбу гол “Бухоро” жамоасининг 2016 йилги мавсумдаги бевосита ўйиндан киритган биринчи голи саналишини таъкидлаган бўлар эдик. Учрашувнинг 36-дақиқасига келиб ҳисоб йирик кўринишга келди. Саломов-Мерзляков-Мурзоев комбинацияси гол билан якунланди. Камолиддин Мурзоев “Бухоро” таркибида ўзининг илк голини уришга мувоффақ бўлди. 41-дақиқада Азиз Ибрагимов бош билан рақиб дарвозасини ишғол қилди, аммо ён ҳакам Ибрагимовни ўйиндан ташқари ҳолатда деб баҳолади, гол инобатга олинмади. Биринчи бўлим айнан 0:3 ҳисобида якунланди. Иккинчи бўлимда ёзёвонликлар сал жонланишди ва “Бухоро” жамоаси дарвозаси томон зарбалар йўлай бошлашди.63-дақиқада “Ёёвон-Лочинлари”да қилай вазият вужудга келди. Халимовнинг 4-5 метрлардан тепган тўпини Худоёров қайтаришни уддалади. 74-дақиқада Артём Филипосян бухороликларнинг 4 чи голига муаллифилик қилди. Учрашув 4:0 ҳисобида “Бухоро”нинг ғалабаси билан якунланди ва “Бухоро” 1/8 финалга йўлланмани қўлга киритди. Қуръага кўра “Бухоро” 1/8 финалда Тошкентнинг “Пахтакор” жамоасига рўбарўй келади. - деб хабар бермоқда Stadion.uz нашри.


Ўзбекистон Бош вазири ўринбосари, мамлакат Хотин-қизлар қўмитаси янги раисасининг сўзлари таҳлилчилар орасида худди шу каби муносабатларга ҳам сабаб бўлмоқда. Ҳақиқий бозорчи аёлларда на маънавият, на маърифат бор, - деб айтган Элмира Боситхонова.\nДунё: Суратдаги аёлларнинг кийимини ечадиган дастур ёпиб ташланди\nҚалбаки яланғоч расмларни ясаш учун аёлларнинг суратидаги кийимларни олиб ташлашга қодирлигини даъво қилган дастур - тузувчилар томонидан ёпиб қўйилди. Motherboard сайтида 50 доллар турувчи "Қипяланғоч" (deepnude) номли дастур ҳақида хабар чиққач омманинг эътиборига тушди ва танқидларга сабаб бўлди.\nЎзбекистон, Тошкент: Сиёсат эркаклар ишими ёки постимнинг Мирзиёев сиёсатига алоқаси йўқ\nҚачонки сиёсатда аёллар билан болалар ҳукм юргизадиган пайт келса, билинг, мамлакат тез орада пароканда бўлади...Халқ депутатлари туман кенгаши депутати Қобил Дусов ўзининг “Facebook” пости билан нима демоқчи бўлганди? Акс-садолар орадан қарийб икки ой ўтиб ҳам давом этмоқда.\nТанзила Норбоеванинг илк аёл сенат раиси сифатида сайланиши мана шундай фикрларни пайдо қилди. Ушбу тарихий ҳодисага фикр билдирган фаол ва журналистлар Норбоева нафақат ҳукумат учун маслаҳатчи идора бўлиб қолган сенатнинг, балки жамиятдаги аёлларнинг ҳам ўрнини эгаллашда жонбозлик кўрсатишига ишонмоқда. Лекин...\nДунё: Нега ноқобил эркакларнинг аксарияти ҳаётда етакчиларга айланади?\nҲар ким ҳаётида, ҳеч бўлмаганда, «омадга эришган» эркаклардан бирига дуч келган. Улар ҳамманинг эътиборини жалб қила олади, ўзига ишончи юқори – аммо бундай «муваффақиятли» эркаклар ўз ишини бажаришда анчайин нўноқ. Шунга қарамай, улар одамлар назарига тушишга интилади ва бунинг уддасидан чиқади ҳам. Бунинг сабаби нимада? Томас Каморро-Премузич айни шу мавзу юзасидан тадқиқот ўтказиб, натижаларни биз билан баҳам кўришга қарор қилди.\nБир неча ой, ҳатто, йил давомида секс билан шуғулланмаган катта ёшли америкаликлар сони ўсишда давом этмоқда. Сўнгги сўровномалар натижаларига ишониладиган бўлса, ўтган 2018 йил давомида 25 фоиздан кўпроқ америкаликнинг бирорта ҳам доимий жинсий ҳамкори бўлмаган.\nДунё бўйлаб инсонларнинг умр узунлиги кўпайган. Мисол учун, 2016 йили туғилган инсонлар ўзидан 25 йил олдин дунёга келганларга нисбатан 7 йил узоқ умр кўриши мумкин. Ўзингиз неча йил умр кўришингизни билишни истайсизми?


Бердақ номидаги Қорақалпоқ давлат университети - МИНИ ФУТБОЛДАН УНИВЕРСИТЕТ БИРИНЧИЛИГИ ЯКУНЛАНДИ\nМИНИ ФУТБОЛДАН УНИВЕРСИТЕТ БИРИНЧИЛИГИ ЯКУНЛАНДИ\nУниверситетимизда талабаларнинг бўш вақтларини соғломлаштириш тадбирларига йўналтириш борасида намунали ишлар олиб борилмоқда.\nШу йилнинг 24-27 октябрь кунлари оралиғида университетимизнинг янги спорт саройида спортнинг мини футбол туридан факультетларда таҳсил олаётган 1 босқич талабалар ўртасида университет биринчилиги бўлиб ўтди.\nМусобақада жамоалар икки гуруҳга бўлинган ҳолда баҳс олиб боришди. Биринчи гуруҳда яхши кўрсаткичлар билан очколар ҳисобида биринчи ўринни эгаллаган табиатшунослик факультети ёшлари иккинчи гуруҳ пешқадами кимёвий технология факультети талабалари билан финал босқичида беллашди. Якунда ўз ўйинлари билан кўпчиликни ҳайрон қолдирган кимёвий технология факультети талабалари 6:1 ҳисобида зафар қучиб, мусобақа ғолибига айланди. Финалгача яхши ўйин олиб борган табиатшунослик факультети 2 ўрин, техника факультети ёшлари эса 3 ўринни банд этишди.\nҒолиб ва совриндолар мусобақа ташкилотчилари Ёшлар иттифоқи бошланғич ташкилоти, спорт клуби ва касаба уюшмаси томонидан тайёрланган диплом ва совғалар билан тақдирланди.\nЖурналистика таълим йўналиши 4 босқич талабаси.\nҲозирда сайтда 220 меҳмон.


Биржада пахта ёғи, суюлтирилган газ ва полиэтилен нархи пасайди - Review.uz\nБиржада пахта ёғи, суюлтирилган газ ва полиэтилен нархи пасайди\nЎтган ҳафта давомида очиқ биржа савдолари орқали жами 1 457,8 млрд.сўмлик товар ресурслари сотилди. Сотувчи корхоналар маҳсулотларни тасдиқланган жадвалларга риоя қилган ҳолда биржа савдоларига қўйишди.\n“ЎзРТХБ” ахборот хизматининг хабар қилишича, ўтган ҳафта давомида, яъни 24 – 30 январь кунлари "Ўзбекистон республика товар-хом ашё биржаси" АЖнинг барча савдо платформаларида 1 598,9 млрд.сўмлик товарлар сотилган бўлиб, бу аввалги ҳафтага нисбатан 8,1% га камдир.\n91,2% - биржа савдолари;\n0,6% - кўргазма-ярмарка савдолари;\n7,8% - электрон давлат харидлари;\n0,4% - авторақамларнинг онлайн-ауционига тўғри келди.\nКичик бизнес ва хусусий тадбиркорлик субъектлари иштирокида тузилган битимларнинг умумий ҳажми 529,2 млрд.сўмни ташкил қилди. Давлат харидлари тизимларида ўтказилган электрон савдолар натижасида бюджет ва корпоратив буюртмачиларининг қарийб 19,1 млрд.сўмлик маблағлари тежалди.\nКўриб чиқилаётган давр мобайнида онлайн ауцион орқали 3 452 та авторақамлар сотилди, сотилган давлат рақам белгиларининг умумий суммаси 7,1 млрд.сўмни ташкил қилди.\nРақобатли савдолар натижасида:\nбитимларнинг 6,2% биринчи тоифадаги авторақамларга; 9,2% иккинчи; 7,7% учинчи; 11,6% тўртинчи; 22,4% бешинчи ва 42,9% олтинчи тоифа авторақамларга тегишлидир.\nКўриб чиқилаётган даврда очиқ биржа савдолари орқали жами 1 457,8 млрд.сўмлик товар ресурслари сотилди. Сотувчи корхоналар маҳсулотларни тасдиқланган жадвалларга риоя қилган ҳолда биржа савдоларига қўйишди, шу жумладан:\nЎтган ҳафтада биржа савдоларида 1 398,0 тонна пахта ёғи сотилди. Ўтказилган савдоларда ҳар куни ўртача 62 харидор иштирок этди. Ўртача кунлик сотув ҳажмлари 280,0 тоннани ташкил қилди.\nКўриб чиқилаётган даврда барча навли пахта ёғининг кунлик ўртача нархлари маҳсулотнинг бир тоннаси учун 15 849,4 минг сўмдан 14 848,6 минг сўмгача, яъни 6,3%га пасайганини таъкидлаш лозим.\nБиржанинг суюлтирилган газ бозорида нархлар пасайиши қайд этилди. Ҳафта давомида биржа савдоларига 6 292,0 тонна суюлтирилган газ қўйилди ва улардан 5 982,0 тоннаси, яъни 95,1% қисми сотилди. Ўтказилган савдоларда ҳар куни ўртача 173 харидор иштирок этди.\nКўриб чиқилаётган даврда суюлтирилган газ бўйича шаклланган кунлик ўртача нархлар маҳсулотнинг бир тоннаси учун 2 890,4 минг сўмдан 2 649,9 минг сўмгача, яъни 8,3%га пасайган.\nЎтказилган биржа савдолари натижасида суюлтирилган газ бўйича шаклланган ўртача ҳафталик нархи маҳсулотни бир тоннаси учун 2 606,6 минг сўмни ташкил этди.\nЎтган ҳафта мобайнида биржа савдоларига 4 623,0 тонна полиэтилен қўйилди ва улардан 3 913,0 тонна, яъни 84,6% ҳажми сотилди. Полиэтиленнинг ўртача кунлик сотув ҳажмлари 978,2 минг тоннани ташкил қилди.\nКўриб чиқилаётган даврда полиэтиленнинг барча маркалари бўйича шаклланган кунлик ўртача нархлар маҳсулотнинг бир тоннаси учун 18 632,6 минг сўмдан 16 269,2 минг сўмгача, яъни 12,7% га пасайди. Ўтказилган савдоларда ҳар куни ўртача 96 харидор иштирок этди.


06.05.2018 19:30 0 1380\nЎзбекистон Республикасининг Саудия Арабистонидаги фавқулодда ва мухтор элчиси ўзгарди. Бу ҳақда Ташқи ишлар вазирлиги расмий сайтида хабар берилган.\nМаълум қилинишича, бугун янги тайинланган элчи Улуғбек Мақсудов Риёз шаҳрига жўнаб кетган.\nУ.Мақсудов бугунги кунга қадар ТИВнинг Ўрта ва Яқин Шарқ мамлакатлари билан ҳамкорлик қилиш бошқармаси бўлим бошлиғи бўлиб ишлаб келган. Ундан олдин эса Ўзбекистон Республикасининг Жидда (Саудия Арабистони) шаҳрида Бош консули сифатида фаолият кўрсатган.\nСаудия Арабистони элчи Улуғбек Мақсудов


Ассанж АҚШ радиосида бошловчилик қилишга яқин турибди\n15:41 / 01.06.2017\nМахсус хизматларнинг ноқонуний услубларини фош қилиш билан шуғулланувчи WikiLeaks портали асосчиси Жулиан Ассанжнинг маълум қилишича, АҚШдаги радиодастурга бошловчилик қилиш бўйича қатор таклифларни кўриб чиқмоқда.\nАссанж 2012 йилдан бери Эквадорнинг Лондондаги элчихонасида қолмоқда – ўшанда у Эквадор ҳукуматига сиёсий бошпана бериш ҳақида мурожаат қилган, бу унинг WikiLeaks’даги фаолияти туфайли Швеция ҳукумати АҚШга экстрадиция қилиши мумкинлиги туфайли юз берди.\n"АҚШдаги бир неча радиостанциялар менга элчихонадан туриб ҳар ҳафталик радиодастурга бошловчилик қилишни таклиф қилишди. Бу яхши ғоями? Унинг шакли ва номи бўйича таклифлар борми?", - дея ёзди Ассанж Twitter’да.\nFox News телеканали ва унинг шарафига номланган радиодастур бошловчиси Шон Хэннити Ассанжга ўз ўрнини таклиф қилди. "Сиз мени алмаштиришингиз мумкин, мен 550 та радиостанциядан ҳаво мавжларига чиқаман ва 14 миллионга яқин тингловчи эшитади", - дея ёзди Хэннити Twitter’да.\n"Мен бу таклифни кўриб чиқмоқдаман. Менинг жисмоний имкониятларим, бу унча осон кечмаслигини англатади", - дея маълум қилди Ассанж CNN телеканалига.\nАввалроқ Швеция прокуратураси Жулиан Ассанжга нисбатан жинсий тажовуз ва зўрлаш иши бўйича тергов ҳаракатлари тўхтатилгани ҳақида маълум қилганди. Лондон полицияси эса Ассанж элчихонани тарк этса, ҳибсга олиниши ҳақида маълум қилди.\nАҚШ Жулиан Ассанж радиостанция


Британиядаги ўзбек гинеколог: “Нега Ўзбекистон ҳукумати бепул хизмат таклифимга ҳам жавоб бермайди?” – mulkdor.com\nБританиядаги ўзбек гинеколог: “Нега Ўзбекистон ҳукумати бепул хизмат таклифимга ҳам жавоб бермайди?”\nJune 26 2018, 02:06 ЖаҳонИлм-фан\nЎзбекистонни 2018 йилда асосан эркаклар тарк этгани маълум бўлди. Бу ҳақда Давлат статистика қўмитасининг ҳисоботижда маълум қилинган. Ҳисоботда қайд этилишича 2018 йилда ...\nЖамиятJanuary 30 2019, 12:01\nЖаҳонJanuary 9 2019, 04:01


Таркибда ўзгариш кузатилмади | "NAVBAHOR" FUTBOL JAMOASINING RASMIY WEB SAHIFASI\nТаркибда ўзгариш кузатилмади\nБир кунлик дам олишдан кейин жамоамиз аъзолари яна машғулотларга киришишди. Айни пайтда клуб раҳбарияти ва мураббийлар штабини таркибни шакллантириш борасида иш олиб бораётганликларига барчага маълум. Бир қатор футболчилар билан олиб борилаётган музокаралар натижасида таркибда янги ўйинчилар қўшилганди. Ҳозирда ҳам ҳар бир чизиқни кучайтириш мақсадида селекция ишлари тўхтатилганича йўқ. Хусусан бугун машғулотларга янги футболчиларни қўшилиши кутилганди. Лекин, музокара олиб борилаётган ўйинчилар билан бир тўхтамга келинмаганлиги сабабли кутилган ўзгариш кузатилмади. Шу боис бугунги машғулотларда ҳам жамоа сафида бўлган футболчилар иштирок этишди.


3. Биринчи афғон учувчи аёл АҚШдан бошпана сўради\n4. Ёш қиз ва аёлларнинг Сингапурга боришлари мушкуллашди\n7. "Роҳат берувчи аёллар" Япония-Жанубий Корея муносабатларига совуқлик киритди!\n8. Орзуларимиз 2026да ушаладиганга ўхшайди: ФИФА Жаҳон чемпионати иштирокчилари сонини 48 га чиқармоқда!\n9. Криштиану Роналду 2016 йилнинг энг энг яхши футболчи бўлди ва "Олтин тўп"ни қўлга киритди!\n10. Москвада боласи тортиб олинган ўзбек аёли ҳикояси қандай якун топади?\n11. Аёлнинг қирқ жони тавсифи ҳақида ривоят\n12. Ўзингизни ҳурмат қиласизми? Унда китоб ўқинг\n14. Руслан Нурудинов "Дунёнинг энг яхши оғир атлетикачиси" бўлиши учун овоз беринг!\n15. Мирзиёев қишлоқ шифокорлари билан суҳбатлашди


2021 йилнинг охиригача Тошкентдаги барча ёзувли реклама тахталари рақамлига ўзгартирилади Ўзбекистон янгиликлари\n2021 йилнинг охиригача Тошкентдаги барча ёзувли реклама тахталари рақамлига ўзгартирилади\nЎзбекистон, Тошкент – Batafsil.uz ЯА. 2021 йил охирига қадар Тошкентдаги барча ёзувли реклама тахталари рақамлига алмаштирилади. 1 мартдан бошлаб, реклама жойлаштириш ҳуқуқини электрон баннерлар ишлатилган тақдирдагина E-auksion орқали олиш мумкин бўлади. Бу тўғрисида Batafsil.uz мухбири маълум қилмоқда.\nАдлия вазирлиги хабар беришича, 20 февраль куни Вазирлар Маҳкамасининг "Ташқи реклама соҳасидаги фаолиятни тартибга солиш чора-тадбирлари тўғрисида"ги қарори қабул қилинган.\nМазкур ҳужжатга кўра, эндиликда реклама қурилмаларини жойлаштириш учун ерлар 10 йил муддатга берилади. Жамоат биноларида реклама жойлаштириш ҳолатлари бундан мустасно. Бу ҳолатда ерни бериш муддати 5 йилгача қисқартирилади. Рухсатномани Давлат хизматлари марказлари орқали олиш мумкин бўлади.\nШу билан бирга, 1 мартдан бошлаб Тошкентда E-auksion орқали реклама қурилмаларини жойлаштириш ҳуқуқини олиш учун алоҳида тартиб жорий этилиб, рухсат фақат рақамли баннерларга берилади.\nШаҳардаги мавжуд реклама қурилмалари икки босқичда рақамлиларга алмаштирилади. 2020 йил давомида биринчи тоифадаги катта йўллардаги ёзувли реклама тахталари, 2021 йил давомида иккинчи тоифадаги йўлларда жойлашган тахталар алмаштирилади. Барча ишлар 2021 йил 31 декабргача якунланиши керак.\nШунингдек, қарорга мувофиқ тротуар ва пиёдалар йўлакчасига реклама қурилмаларини ўрнатилиши таъқиқланган.\nҚарорнинг бажарилиши "Архитектура режалаштириш бюроси" давлат унитар корхонаси томонидан назорат қилинади. Мазкур ташкилот реклама тахтаси эгалари рўйхатини тузиш ва уларнинг фаолиятини назорат қиладиган ишчи орган сифатида тайинланган.


Тошкент: 2012 йилда ҳам қарийб бир миллион иш ўрни яратилади\n23 январ 2021, Тошкент вақти: 10:03\nҲар йили бир миллион янги иш ўрини очилаётганига қарамай, миллионлаб ўзбек мардикорликка кетаяпти.\nЎзбекистонда ишга яроқли аҳолининг бор-йўқ 0,8 фоизигина ишсиз эканини даъво қиладиган расмий Тошкент, келгуси йилда ҳам бир миллионга яқин янги иш ўрни ташкил қилишни режалаштирмоқда.\nЎзбекистон Вазирлар Маҳкамасининг 27 октябр кунги йиғилишида 2012 йилда 967 минг 500та янги иш ўрни яратилиши режалаштирилаётгани қайд қилинди.\nЎзА маълумотига кўра, жорий йилнинг ўтган тўққиз ойида мамлакатда 815,5 мингта янги иш ўрни яратилди. Унинг 512,4 мингтаси қишлоқ жойларига тўғри келади. Йил охиригача режадаги 956 минг 200 иш ўрни яратилиши кутилмоқда.\nРасмий Тошкент сўнгги уч йил давомида ҳар йили қарийб бир миллиондан жами уч миллионга яқин иш ўрни ташкил қилинганини қайд этаётган бир пайтда, мамлакат ташқарисида 5 миллиондан саккиз миллионгача ўзбек мардикори борлиги айтилади.